ועדת הכנסת, כנסת 20, פרוטוקול מספר 72, 2015-11-23 10:30

דוד ביטן: רבותי, אני פותח את הישיבה.

דוד ביטן: אני מתחיל דווקא עם סעיף ט' בסדר-היום על מנת שמזכירת הכנסת תוכל ללכת כשהיא תצטרך ללכת: בחירת ממלא-מקום ליו"ר הכנסת בעת היעדרו מהארץ.

דוד ביטן: יושב-ראש הכנסת יהיה בחו"ל ב-1 בדצמבר וישוב ארצה - - -

אורן אסף חזן: כמה חגיגות על חשבון הציבור, כל שבוע בחו"ל.

דוד ביטן: רגע, רגע, אתה מפריע.

אורן אסף חזן: אתה טסת כבר עשר פעמים.

דוד ביטן: וישוב ארצה ב-4 בדצמבר, ההמלצה היא - - -

אורן אסף חזן: יש חברי כנסת שלא טסים בכלל וחברי כנסת שטסים בנוסע המתמיד.

דוד ביטן: אני לא רוצה להוציא אותך לפני הדיון שביקשת.

דוד ביטן: זה לא נראה – אתה בדיוק בדיון תהיה בחוץ, אז מה יהיה?

אורן אסף חזן: אני רק אומר את האמת.

אלעזר שטרן: אורן, אתה לא נראה לי מפוחד שהוא יוציא אותך.

דוד ביטן: יש במקרה נושא שלו, אז אם הוא רוצה לא להיות בנושא שלו אז אין בעיה.

אלעזר שטרן: אבל הוא לא מפחד.

אלעזר שטרן: לא תוציא אותו.

אורן אסף חזן: הוא הוציא אותי כבר כמה פעמים.

דוד ביטן: יושב-ראש הכנסת ממליץ על חבר הכנסת יצחק וקנין, שעושה את זה באופן קבוע על הצד הטוב ביותר.

ירדנה מלר-הורוביץ: יושב-ראש הכנסת יעמוד בראש משלחת של חברי כנסת שמוזמנת לביקור בברלין.

ירדנה מלר-הורוביץ: יש סדרת פגישות - הוא יהיה גם ביקור בבונדסטג, כנראה שצפויה גם פגישה עם הקנצלרית, זה ביקור מאוד חשוב, מאוד מתוכנן.

ירדנה מלר-הורוביץ: ולכן, הוא יצא מהארץ ביום שלישי, והמשלחת תשוב לארץ ביום חמישי בלילה, זה בעצם שישי לפנות בוקר.

ירדנה מלר-הורוביץ: לימים שלישי ורביעי, קרי, ה-1 בדצמבר וה-2 בדצמבר נדרש מילוי מקום, והוא מבקש שחבר הכנסת וקנין ימלא את מקומו.

ירדנה מלר-הורוביץ: תודה.

דוד ביטן: חבר הכנסת וקנין הוא אחד הוותיקים בכנסת.

אחמד טיבי: ותק לא קובע.

דוד ביטן: מי בעד?

דוד ביטן: מי נגד?

דוד ביטן: מי נמנע?

דוד ביטן: בעד – פה אחד

דוד ביטן: אתה לא משתתף, אורן?

אורן אסף חזן: לא משתתף.

דוד ביטן: אז תגיד "אני לא משתתף".

דוד ביטן: < 2.

דוד ביטן: פניית חה"כ אורן חזן בעניין לשכתו הפרלמנטרית בבית-אל - דיון עקרוני בסוגיה זו>

דוד ביטן: הנושא השני על סדר-היום - - -

אורן אסף חזן: ביום שיכבדו פה את הכנסת, קללה כל הזמן, אני אכבד את הבקשות של היושב-ראש.

דוד ביטן: אבל כדאי שאתה גם תכבד את הכנסת.

אורן אסף חזן: אני מכבד אותה יותר ממך, דוד ביטן.

אורן אסף חזן: כבר טסת עשר פעמים - - -

דוד ביטן: מאה אחוז.

דוד ביטן: יותר ממני זה נכון, אבל כדאי לכבד.

אורן אסף חזן: אל תזלזל.

אורן אסף חזן: אמרתי לך כבר, אתה אולי טוב כמוני, אבל לא טוב ממני.

דוד ביטן: בעקבות הריסת הבתים בבית-אל הייתה לנו פנייה של חבר הכנסת חזן לדיון בנושא הזה.

דוד ביטן: לטענתו, היה לו שם משרד, לשכה פרלמנטרית, והיא נהרסה בלי שעודכן, בעצם תוך הפרת החסינות שלו.

דוד ביטן: אתה אתי?

אורן אסף חזן: אני אתך, תמיד אתך.

אורן אסף חזן: אני יכול שלא להיות אתך?

דוד ביטן: נשמע בנושא הזה עובדתית את משרד הביטחון, אבל אני לא מתכוון לעשות פה דיון על העניין הזה מכיוון שהנושא עבר זמנו בטל קורבנו.

דוד ביטן: אני רוצה לעשות דיון עקרוני כדי שנדע מה קורה להבא.

אורן אסף חזן: בדיוק.

דוד ביטן: חבר הכנסת חזן, יש לך חמש דקות.

דוד ביטן: נא לא להפריע לחבר הכנסת חזן.

מכלוף מיקי זוהר: חמש?

דוד ביטן: חמש דקות, זאת בקשה, דיון שהוא ביקש.

דוד ביטן: אתה יודע מה הבעיה עם חזן?

דוד ביטן: כשאתה אומר לו לדבר ברשות הוא לא מדבר, אתה מבין?

אורן אסף חזן: אדוני היושב-ראש, אל תדאג.

יואב בן צור: תגיד לי, מה, בגלל שהרסו לו אתה נותן לו חמש דקות?

אורן אסף חזן: אני חושב שאתה מפספס את הנקודה.

אורן אסף חזן: הנקודה היא לא שהרסו לי, נשאלת שאלה עקרונית לגבי משקל ומשמעות חסינות חברי הכנסת.

אורן אסף חזן: בנושא הזה מה ההשלכות של חסינות לגבי לשכה פרלמנטרית - האם היא כמו שיש חסינות לכנסת עצמה?

אורן אסף חזן: האם לשכות פרלמנטריות חוסות בצל החסינות?

אורן אסף חזן: לא חוסות בצל החסינות?

אורן אסף חזן: מה גובר על מה - החלטת שר כזה או אחר גובר על חוק חסינות חברי הכנסת?

אורן אסף חזן: האם צריך לעבור או לא צריך לעבור ולקבל בקשה מיושב-ראש הכנסת או שצריך לקבל בקשה מבית-המשפט?

אורן אסף חזן: אגב, חסינות חברי הכנסת, אני חושב שבתמונה רחבה יותר כשאנחנו מסתכלים על חוק החסינות – אני שמסתובב המון בשטח, וכולכם יודעים את זה, לא מעט פעמים נתקל בחברי כנסת שמגיעים אתי ולרוב כוחות הביטחון או המשטרה או אפילו גופים, נקרא לזה גופים ציבוריים אחרים, בכלל לא מייחסים משקל לחסינות.

אורן אסף חזן: מחד, לכולנו יש כרטיס יפה שכתוב שחסינות חבר הכנסת מאפשרת לו גישה בעצם לכל מקום, אלא אם כן זה עניין ביטחוני או סוד מדינה או רשות היחיד, ובפועל הדברים האלה לא קורים.

אורן אסף חזן: במקרה של הלשכה - פתחתי לשכה פרלמנטרית ביישוב בית-אל בבתים במגדלי דריינוף.

אורן אסף חזן: הכול היה מסודר, הכול היה ערוך, היה שם ציוד משרדי, היו שם מחשבים, אפילו נקבעה מזוזה.

אורן אסף חזן: וכשהחליטו להרוס את הבתים לא ייחסו בכלל שום חשיבות לעובדה שיש שם לשכה פרלמנטרית.

אורן אסף חזן: לא זאת בלבד שפינו אותה, החרימו משם דברים, זרקו ניירת לפח, קרעו מזוזה, גם בלי לעדכן אף אחד.

אורן אסף חזן: אז אני שואל שאלה עניינית, השאלה היא אחת: יש משקל או ערך לחסינות שלנו ביחס ללשכה הפרלמנטרית או שלא?

אורן אסף חזן: ובתמונה הכוללת, אם יש בכלל עדיין, אם אנחנו מייחסים לזה כחברי כנסת, החברה בישראל, ציבור, משקל לחסינות חברי הכנסת באשר הם.

אורן אסף חזן: אגב, יהודים, ערבים, נוצרים, זה בכלל לא משנה, זה בכלל לא רלוונטי.

קסניה סבטלובה: נוצרים הוא גם ערבים.

אורן אסף חזן: לא, יש גם נוצרים ישראלים.

אורן אסף חזן: שמעתי נוצרי השבוע שאמר: מה אתה רוצה ממני?

אורן אסף חזן: אני נוצרי ישראלי.

איילת נחמיאס ורבין: גם ערבי נוצרי הוא ישראלי.

אורן אסף חזן: רק שתדעי.

אורן אסף חזן: ולכן ביקשתי לקיים את הדיון הזה, קורה הרבה פעמים, יש פה אפילו - - -

אחמד טיבי: יש ערבים שוודים גם.

אורן אסף חזן: יש פה אפילו חברי כנסת מסביב לשולחן הזה שמפאת כבודם לא אזכיר - -

אלעזר שטרן: מלא אנטישמיות שם.

אורן אסף חזן: - - שהגיעו בימים כאלה ואחרים אפילו לכותל, וגם לרחבת הכותל לא נתנו להם להתקרב, לא עם הרכב ולא בזה, והתייחסו אליהם בצורה זולה.

אורן אסף חזן: אני רואה בזה באמת דבר חמור מאוד.

אורן אסף חזן: שלא יהיו אי-הבנות, ברוך השם אני תמיד כשבאתי נתנו לי להיכנס, אבל יש כאלה שנפגעו מזה.

יואב בן צור: כי אתה מפורסם.

אורן אסף חזן: אז זו לא חוכמה.

אורן אסף חזן: אתה יודע מה, זה עצוב שאתה אומר את זה, לא רציתי להגיד את זה, אבל השאלה היא אחת: מה גובר על מה?

אורן אסף חזן: או שיש חוק חסינות שכל המערכות וכול הגורמים, החל ממערכות הביטחון דרך המשטרה ודרך כל הגופים הציבוריים יודעים לכבד ולהעריך אותו ולעמוד בחוק, או שלא.

אורן אסף חזן: אם לא, אז בוא ניקח את התעודות שלנו, נוותר על חוק החסינות ונמשיך הלאה.

אורן אסף חזן: אני חוזר עוד פעם לעניין הספציפי הזה.

אורן אסף חזן: היום זו הייתה לשכה שלי – אגב, זו לא רק לשכה שלי, הייתה שם גם לשכה של חבר הכנסת סמוטריץ, וגם את הלשכה שלו הרסו מבלי לשאול, מבלי להתחשב.

אורן אסף חזן: קראתי גם את תגובת משרד הביטחון שטוען – ואני מצטט: "באשר לתלונה כי ציוד פונה ומזוזה נעקרה ועוד, יצוין כי פעולות כאמור אינן מוכרות לנו".

אורן אסף חזן: בשפה פשוטה אגיד, עצוב שהן לא מוכרות לכם כי ככה זה היה.

אורן אסף חזן: ואני לא רוצה לומר שמשקרים, אבל זו פשוט לא האמת.

אורן אסף חזן: היחס היה פשוט מתחת לכל ביקורת.

אורן אסף חזן: אגב, אני אומר עוד פעם, לא בהכרח אולי בית-משפט, אולי כן לפנות ולעדכן ולדווח ליושב-ראש הכנסת, אבל לפחות במינימום של המינימום זה לדווח לחבר הכנסת עצמו.

אורן אסף חזן: עכשיו אני גם מעלה עוד שאלה.

אורן אסף חזן: לפי מה שידוע לי לצורך העניין, יכול להיות שאני טועה, גם לעניין משטרה לחיפוש ברכבו של ח"כ או חיפוש בביתו של חבר כנסת - - -

אחמד טיבי: אין דבר כזה לפי החוק.

אחמד טיבי: אין דבר כזה.

אחמד טיבי: אסור.

אורן אסף חזן: יפה, תודה רבה.

אורן אסף חזן: אז מה נשתנה ביתו, רכבו מהלשכה הפרלמנטרית שלו?

אורן אסף חזן: זאת בדיוק הנקודה.

אורן אסף חזן: חבר'ה, זה לא נושא פרסונלי.

אחמד טיבי: אסור לערוך חיפוש לא בלשכה, לא בבית.

דוד ביטן: נכון.

אורן אסף חזן: אז פה נעברה עבירה חמורה שלא רק שנערך חיפוש, נעקרו דברים, ונלקחו חומרים, חלקם נזרקו לפח, חלקם עד היום אני לא יודע איפה הם.

דוד ביטן: תודה.

אחמד טיבי: אלא אם כן יש הודעה מראש ליועץ המשפטי לממשלה.

אורן אסף חזן: לא הייתה הודעה מראש.

דוד ביטן: חזן, תודה.

דוד ביטן: חמש דקות דיברת.

אורן אסף חזן: דיברתי שלוש דקות ו-40 שניות.

דוד ביטן: חמש.

דוד ביטן: הסתכלתי.

אורן אסף חזן: אבל זה בסדר.

דוד ביטן: אתן לך אחר כך שוב פעם.

אורן אסף חזן: אין בעיה.

אורן אסף חזן: תודה רבה, אדוני היושב-ראש.

דוד ביטן: נמצאים אתנו נציגי משרד הביטחון ונציגי משרד המשפטים.

דוד ביטן: אם אתם רוצים להתייחס לעניין הזה, אז כל אחד יגיד גם מה תפקידו.

<ארבל אסטרחן: יש גם מכתב.

דוד ביטן: ראיתי את המכתב.

<רמי זיו: אני עובד ביחידת הפיקוח המרכזית ביהודה שומרון, הייתי אחראי על החיפוש במבנה לפני שהתחלנו את ההריסה שלו.

אחמד טיבי: מה חיפשתם?

אחמד טיבי: סליחה.

<רמי זיו: ציוד ומיטלטלין.

<רמי זיו: אנחנו מחפשים כל ציוד שהוא בעל ערך ומיטלטלין, או אולי יהיה שם איזה בן-אדם.

<רמי זיו: זה היה מבנה מאוד גדול, צריך לוודא מבחינה ביטחונית ובטיחותית שאין לנו שם לא אמצעי לחימה כאלה ואחרים או מיטלטלין או רכוש או אנשים שמתחבאים שם.

<רמי זיו: עשיתי סריקה יסודית בכל החדרים, בכל הקומות, בכל הפרוזדורים.

דוד ביטן: ולא היה שם שום דבר?

<רמי זיו: היו דברים זניחים: קרשים, סולמות, מזרנים.

<רמי זיו: לא היה שום דבר שמרמז על לשכה.

אורן אסף חזן: קלסרים, מחשב, שולחן - לא היו?

<רמי זיו: לא.

דוד ביטן: אולי הוא חיפש לפני שפתחת.

אורן אסף חזן: עכשיו אני גם רוצה לשאול עוד שאלה.

אורן אסף חזן: באיזה רשות נכנסתם ללשכה לחפש?

אורן אסף חזן: פה המפתח.

דוד ביטן: חזן, יכול להיות שכשהוא חיפש לא הייתה לשכה.

דוד ביטן: תכף נראה.

<רמי זיו: זהו.

<רמי זיו: זה הכול.

דוד ביטן: מתי חיפשת?

<רמי זיו: לפני ההריסה.

דוד ביטן: ממש לפני ההריסה?

דוד ביטן: ולא היה שום דבר שם?

<רמי זיו: כל הדברים שהיו שם היו דברים זניחים: סולמות, קרשים, מזרנים, משטחים, לא שום דבר שאני יכול לזהות אותו כלשכה.

דוד ביטן: הבנתי.

דוד ביטן: אז חבר הכנסת, אני שואל אותך שאלה, הייתה שם לשכה או לא הייתה שם לשכה?

אורן אסף חזן: חד-משמעתית, הייתה לשכה.

דוד ביטן: או שרק עשית שלט.

אורן אסף חזן: היה גם שלט.

אורן אסף חזן: הייתה לשכה, יש גם תמונות שמעידות.

אורן אסף חזן: אני רוצה לשאול אותך שאלה עוד פעם: ללשכה נכנסת?

<רמי זיו: אני הייתי בכל החדרים בבניין.

אורן אסף חזן: ללשכה נכנסת?

<קריאה: הוא אומר לך שהוא היה בכולם.

<רמי זיו: לא היה שום חדר שהזדהה בתור לשכה.

אורן אסף חזן: לא היה חדר שהיה עליו שלט: "לשכה פרלמנטרית"?

<רמי זיו: לא.

אורן אסף חזן: ולא היה חדר שהיה עליו: לשכת ראש העיר?

<רמי זיו: לא.

אורן אסף חזן: לא היה שילוט?

אורן אסף חזן: לא כלום?

<רמי זיו: לא.

אורן אסף חזן: האם ייתכן מצב שבו רגע לפני שאתה הגעת הגורמים בשטח פינו ועקרו את הכול, ואתה רק נכנסת לסיור מסכם כדי לוודא שאפשר להרוס?

אורן אסף חזן: תהית?

אורן אסף חזן: בדקתם את השאלה?

<רמי זיו: זה לא קשור אלי.

אורן אסף חזן: אה, זה לא קשור אלי.

אורן אסף חזן: אז אני אשמח לדעת למי זה קשור.

אורן אסף חזן: חברים, תקשיבו, היום זו לשכה בבית-אל, מחר זו לשכה של כל אחד ואחת מכם מאלף ואחת סיבות אחרות.

אלעזר שטרן: אנחנו לא פוחדים.

אורן אסף חזן: זה לא עניין של פחד.

אורן אסף חזן: אני מבין שאתה מחייך, זה נחמד.

דוד ביטן: רבותי, ראיתם את התשובה של משרד הביטחון, נכון?

דוד ביטן: היא מונחת בפניכם?

<קריאות: כן, מונחת.

דוד ביטן: אני מבקש מהיועצת המשפטית שתיתן כמה הבהרות.

דוד ביטן: עכשיו אני עובר לדיון העקרוני.

<ארבל אסטרחן: נאמר כך, קודם כול, כמובן, חוק החסינות קובע עיקרון מאוד חשוב שלפיו חבר הכנסת חסין בפני חיפוש בדירתו, בגופו או בחפציו.

<ארבל אסטרחן: החסינות הזו ניתנת להסרה על-ידי הכנסת.

<ארבל אסטרחן: אבל כל עוד הכנסת לא הסירה אותה היא חסינות קיימת וחשובה שנועדה להגן על עצמאות הפעולה של חבר הכנסת ושל הכנסת.

<ארבל אסטרחן: אחרי שזה נאמר צריך להתייחס קצת למקרה הנדון.

<ארבל אסטרחן: קודם כול, צריך לדעת שמדובר על לשכה פרלמנטרית שהיא לא הלשכה הפרלמנטרית הרגילה שהכנסת שוכרת עבור חבר הכנסת ומממנת לו.

<ארבל אסטרחן: פה היה מדובר בלשכה שחבר הכנסת – אני לא יודעת אם הוא שכר - - -

אורן אסף חזן: לא, תיקון טעות.

אורן אסף חזן: הוגש חוזה, חיכינו לאישור שלו, הכנסת הייתה אמורה - - -

דוד ביטן: אבל לא היה אישור עדיין.

אורן אסף חזן: לא, הכול היה מהר.

<ארבל אסטרחן: לא היה מתקבל אישור כי לפי - - -

אורן אסף חזן: אני לא בטוח.

<ארבל אסטרחן: אני אומר למה.

<ארבל אסטרחן: כי לפי הכללים של הכנסת, לשכה פרלמנטרית ניתן לשכור רק כאשר יש היתר בדין לקיים משרד במקום, וזה לא המקרה.

<ארבל אסטרחן: מעבר לכך, הבנתי שלא הוגש חוזה.

אורן אסף חזן: הוגש חוזה.

<ארבל אסטרחן: תקנו אותי מהחשבות, כי הבירור שלי העלה אחרת.

אורן אסף חזן: הוגש חוזה.

אחמד טיבי: אורן, לא ידענו על הפרט הזה קודם.

<ארבל אסטרחן: בכל מקרה, כאשר אין היתר לקיים משרד במקום, לא ניתן לקיים לשכה פרלמנטרית במובן המוכר לכם.

<ארבל אסטרחן: זה דבר אחד.

דוד ביטן: בוא נגיד לצורך ההנחה שהייתה לשכה פרלמנטרית והוצא צו.

דוד ביטן: הרי המשרד לביטחון יהודה ושומרון יכול להוציא צווים כמעט כאוות נפשו בעניין הזה, כי הוא מוציא את זה מכוח איזושהי סמכות דרקונית.

<ארבל אסטרחן: יש גם מקרים לא ביהודה ושומרון.

דוד ביטן: אני דווקא לוקח את יהודה ושומרון, כי שם יותר קל להוציא צווים כאלה.

דוד ביטן: אני שואל שאלה, במקרה כזה מה ההליך שהיו צריכים לנקוט במשרד הביטחון?

<ארבל אסטרחן: קודם כול, צריך לומר שיכול להיות מקרה שבו ירצו להרוס מבנה מטעמים שונים גם בשטח המדינה, מבנה שהפך להיות מסוכן ואסור להתגורר בו, דברים מהסוג הזה.

דוד ביטן: אז מה קורה במקרה הזה?

<ארבל אסטרחן: כמובן שאסור לחפש אצל חבר הכנסת.

<ארבל אסטרחן: אבל החסינות הזו, כמו יתר החסינויות שמוקנות לחברי הכנסת, לא נועדו לעודד את חברי הכנסת לעשות פעולות אסורות או לעשות שימוש לרעה בחסינות המוקנית להם.

<ארבל אסטרחן: החסינות נועדה להגן על חבר הכנסת.

<ארבל אסטרחן: הדבר הזה פורש פעמים רבות כאשר העיסוק, הפעילות המותרת והחוקית של חבר הכנסת יוצרת סביבה איזשהו מתחם שעלול לגלוש לפעולה לא חוקית.

<ארבל אסטרחן: במקרה הזה אומרים לחבר הכנסת: אנחנו לא רוצים שתחשוש שבמסגרת הפעולה החוקית שלך נעברו עבירות, ולכן תקום ותהיה לך חסינות.

דוד ביטן: הם צריכים להודיע בעצם ולהרוס?

דוד ביטן: לתת לו הזדמנות להוציא את הדברים?

<ארבל אסטרחן: בדיוק.

אורן אסף חזן: אז הם לא פעלו כדין.

דוד ביטן: פה זה שונה.

דוד ביטן: אסביר לך למה זה שונה.

<ארבל אסטרחן: כאשר יש צורך לפנות מבנה – וזה יכול להיות משרד, זה יכול להיות בית, כל דבר ששייך לחבר הכנסת, ומתקיימת חסינות לגביו – צריכים לומר לחבר הכנסת: את המבנה הזה צריך להרוס.

דוד ביטן: לתת לו תקופת זמן.

<ארבל אסטרחן: בדיוק.

דוד ביטן: זאת אומרת, החסינות היא לא למשרד, היא לחיפוש.

<ארבל אסטרחן: החסינות היא בפני חיפוש.

דוד ביטן: לניירות שיש שם.

<ארבל אסטרחן: בוודאי, נכון.

דוד ביטן: אני רוצה להגיד לך, חזן, שזה מדרון חלקלק.

דוד ביטן: הרי מה משרד הביטחון טוענים?

דוד ביטן: היה צו הריסה שכולם ידעו ממנו, אתה הלכת - - -

אורן אסף חזן: העניין היה פשוט, לעמוד על הדיוק של הדברים.

דוד ביטן: תן לי שנייה, אני אומר לך מה שהם טוענים.

דוד ביטן: היה צו הריסה, ידעו על הכול, פתחת שם יחד עם סמוטריץ – אני רואה שגם סמוטריץ פתח שם לשכה פרלמנטרית, ואז – תראה, אני מוביל את זה לקיצוניות השנייה – יש בעוד שבוע הריסת בית של הורים של מחבל ביהודה ושומרון כתוצאה מזה שיש החלטה של שר הביטחון וזה אושר בבג"ץ, ואז יבוא אחמד טיבי ויפתח שם לשכה פרלמנטרית.

דוד ביטן: אני נותן לך דוגמה.

אורן אסף חזן: אתה באמת – אני בהלם ממה שאתה אומר.

דוד ביטן: אני אומר לך שזה מדרון חלקלק.

אורן אסף חזן: אתה משווה – אני קצת מבולבל.

אורן אסף חזן: אתה משווה - - -

דוד ביטן: אני לא משווה, אנחנו דנים.

אחמד טיבי: אני מבקש להפסיק את הדיון עד לבדיקת האופציה הזאת.

אורן אסף חזן: אתה משווה בין הריסה של בית של מחבל לבין – זה דבר הזוי מה שקרה פה הרגע.

אורן אסף חזן: אתה משווה בין הריסה של בית של מחבל לפתיחת לשכה פרלמנטרית.

אורן אסף חזן: אני קצת מבולבל.

אורן אסף חזן: תחזור בך.

דוד ביטן: לא חוזר, אגיד לך למה.

דוד ביטן: תמיד אתה מוביל את זה לצד.

אורן אסף חזן: אתה בטח לא חוזר, ההתייפייפות נוגעת בכולם בסוף.

דוד ביטן: סיימת?

אורן אסף חזן: טוב שלא אמרת שאני אפתח לשכה פרלמנטרית בבית של מחבל שנועד להריסה.

דוד ביטן: אני אומר שזה מדרון חלקלק, כי אם אתה צודק בטענה גם הוא יכול לעשות את אותו דבר.

דוד ביטן: אני לא מדבר על העניין של ימין שמאל, מדברים עכשיו על הנושא של חוק החסינות, באותה מידה הוא יכול.

דוד ביטן: לכן, מה שאנחנו אומרים, ברור מאליו שאיפה שיש צו הריסה, ברור לעין, ויש עבירה על החוק, אי-אפשר, חבר כנסת לא יכול להקים שם לשכה פרלמנטרית, קודם כול בבסיס.

דוד ביטן: ואם הוא עשה את זה, אז זה לא בסדר.

דוד ביטן: לגבי מצבים אחרים יש חובה למשרד המשפטים ולמי שצריך לבצע את ההליך הזה לתת הודעה ראויה לחבר הכנסת.

דוד ביטן: פה הם אומרים שהם בעצם הם לא מצאו, לא היה.

דוד ביטן: אם היה לך, אז היו צריכים לתת לך הודעה.

אורן אסף חזן: לא הייתה הודעה, נלקחו דברים.

אורן אסף חזן: אתה יודע, אנחנו הולכים סחור סחור ולא נוגעים בנקודה.

אורן אסף חזן: והנקודה היא אחת: ההתנהלות שלהם הייתה לא תקינה, נקודה.

דוד ביטן: הוא אומר שהוא לא ראה ולא מצא.

אורן אסף חזן: אם אומרת היועצת המשפטית שהחסינות היא לא לשם הגנה מפני הריסה, אבל היא כן לשם הגנה מפני חיטוט, חיפוש והחרמה - - -

דוד ביטן: אבל הוא אומר שהם לא מצאו, הם לא ראו.

אורן אסף חזן: הוא משקר.

אורן אסף חזן: הייתי עדין.

דוד ביטן: אני לא נכנס לזה.

איילת נחמיאס ורבין: סליחה, ביקשנו בוועדות לא לקרוא לפקידי ממשלה ולא לכנות אותם בשמות.

אורן אסף חזן: אז אני חוזר בי, הוא פשוט לא דובר אמת.

דוד ביטן: מישהו רוצה להתייחס לנושא הזה?

דוד ביטן: אחמד, רצית להתייחס?

אחמד טיבי: כן, תתפלא לשמוע, במקרים רבים לאורך שנות עבודתי בכנסת הייתה הצטלבות בין חברי כנסת ערבים לחברי כנסת מימין בנושא החסינות.

אחמד טיבי: חוק החסינות ברור, במיוחד בכל מה שקשור לחיפוש גופני, חיפוש ברכב, חיפוש בבית, אלא אם יש הוראה של היועץ המשפטי לממשלה מראש, או חקירה שמועברת על-ידי מפקד המשטרה ליושב-ראש הכנסת.

אחמד טיבי: יש הליך מסודר על-פי חוק.

אחמד טיבי: מדי פעם חברי כנסת מקלים ראש בנושא החסינות, במיוחד כאשר מדובר בצד השני, ולא מתייחסים ברצינות.

אחמד טיבי: האמירה הכללית שצריך להתייחס ולכבד את חסינות חברי הכנסת מימין, משמאל, יהודים, ערבים תמיד, זו אמירה שצריכה ללוות את כולנו.

אחמד טיבי: יש פרט חדש שעכשיו שמעתי אותו, חבר הכנסת חזן, מיושב-ראש הישיבה, מיושב-ראש הוועדה, שכאילו זה נעשה יומיים-שלושה-ארבעה-חמישה אחרי שנודע לך על צו הריסה.

אורן אסף חזן: זה לא נכון.

אחמד טיבי: זה מה שנאמר.

דוד ביטן: אבל היה צו הריסה כשעשית את זה.

אורן אסף חזן: הדיון היה פתוח בבג"ץ עדיין, עוד לא ניתן צו הריסה.

דוד ביטן: היה צו הריסה.

דוד ביטן: היה.

אורן אסף חזן: לא.

אורן אסף חזן: היה דיון בבג"ץ.

דוד ביטן: חזן, הייתה בקשה לדחות את ההריסה, אבל צו הריסה היה.

אורן אסף חזן: זה לא נכון.

אורן אסף חזן: היה דיון פתוח.

אורן אסף חזן: לא היה צו חלוט.

דוד ביטן: צו ההריסה היה חלוט, רק ביקשו לדחות אותו.

אורן אסף חזן: היה צו כי המינהל יכול לקום בבוקר ולהורות להרוס מה שהוא רוצה, וככה הם עושים חדשות לבקרים.

אורן אסף חזן: אנחנו מכירים את זה, יודעים את זה, הם מכרסמים - -

דוד ביטן: זה לא המצב המשפטי, אבל לא משנה.

אורן אסף חזן: - - אט אט בערכי הציונות, בהתיישבות.

אורן אסף חזן: אני לא יודע מה המניע שלהם, כואב לי.

דוד ביטן: חזן, תן לו להתייחס, זה לא רציני.

אורן אסף חזן: צריך להגיד את הדברים.

דוד ביטן: בסיכום נתייחס לזה.

אורן אסף חזן: אנחנו צריכים למצוא את הדרך לקחת להם את היכולת לקום מחר בבוקר, לקום אתמול בבוקר, לקום מתי שהם רוצים ולהרוס מה שהם רוצים בלי שום סמכות מעליהם, לזה נמצא את הדרך.

אורן אסף חזן: אני את בג"ץ מאוד אוהב, ברשותך, אדוני, טיבי, את בג"ץ אני מאוד אוהב, אני מעריץ את בג"ץ.

אורן אסף חזן: אני חושב שבג"ץ זה אחד הדברים - -

דוד ביטן: אבל למה אתה מפריע לו באמצע זכות דיבור?

אורן אסף חזן: - - הכי טובים שקרו להתיישבות.

אורן אסף חזן: אבל בואו לא נהפוך פה את הדברים כדי לתת למינהל - - -

דוד ביטן: אחמד, אתה יכול לדבר.

אחמד טיבי: תודה רבה, אדוני היושב-ראש, לפני כמה שנים העליתי כאן לדיון נושא של חיפוש ברכבים של חברי הכנסת.

אחמד טיבי: ואגיד לכם – את זוכרת את זה – ביקשו מחברי כנסת לפתוח בגאז' מנוע בכניסה ללשכת ראש הממשלה.

אחמד טיבי: אני סירבתי באופן עקרוני, והתברר שאני צודק.

אחמד טיבי: וביטלו את ההוראה הזאת כי חשבו שלשכת ראש הממשלה היא מעל לחוק, והיא לא מעל לחוק.

אחמד טיבי: והגענו להסדר בזמנו בישיבה ההיא - כאשר נכנסים לחצר של לשכת ראש הממשלה לא בודקים - - -

ישראל אייכלר: תוכל לגלות לנו מה סיכמת עם ראש הממשלה בפגישה ההיא?

אורן אסף חזן: הוא מספר.

אורן אסף חזן: הנה, הוא מספר.

אחמד טיבי: זה לא קשור לראש הממשלה.

אחמד טיבי: אגב, היה שם ראש ממשלה שהייתה לי פגישה אתו, עכשיו הוא לא ראש הממשלה.

אחמד טיבי: כאשר אמרו שהם רוצים לפתוח - -

דוד ביטן: הוא חבר כנסת מ-1997.

אחמד טיבי: - - את בגאז' המנוע ולחפש ברכב עשיתי U-turn ולא רציתי להיפגש עם ראש הממשלה.

אחמד טיבי: והוא התקשר ואמר לי: תאמין לי, אני לא מצליח לשכנע אותם וכו'.

אחמד טיבי: אמרתי: אני אשכנע אותם בכנסת.

אחמד טיבי: וזכיתי ב-case כאן בוועדת הכנסת,.

אחמד טיבי: ומה שסוכם בוועדת הכנסת, שחסינות חברי הכנסת עומדת בכל מקום מעל לממשלה.

אחמד טיבי: זה החוק.

אורן אסף חזן: נכון.

דוד ביטן: זה חסינות על-פי חוק.

דוד ביטן: אף פקיד לא יכול לבטל אותה.

אחמד טיבי: לא השב"כ, לא הצבא, לא המשטרה, לא אף אחד.

<ארבל אסטרחן: רק הכנסת יכולה לשלול חסינות של חברי כנסת.

דוד ביטן: עוד מישהו רוצה להתייחס לעניין?

<קריאה: אורן, קיבלת גיבוי מאחמד?

דוד ביטן: אני רוצה לסכם את זה.

אורן אסף חזן: אני רוצה מילת סיכום, בבקשה.

אחמד טיבי: יש שאלה עקרונית, אדוני היושב-ראש, האם יש חסינות ללשכות פרלמנטריות מעבר לגבולות מדינת ישראל?

דוד ביטן: אתה באמת רוצה שנתייחס לזה?

אחמד טיבי: אני שואל.

דוד ביטן: מה התשובה לזה?

אחמד טיבי: אני שואל.

אחמד טיבי: זה נושא חשוב שנדון כמה פעמים.

אורן אסף חזן: אתה מדבר על יהודה ושומרון?

אורן אסף חזן: רק כדי שאני אבין, כי התחלת בשעה קצת מוקדמת בשביל הסטנד-אפ שלך.

אורן אסף חזן: אתה מדבר פה על יהודה ושומרון?

<קריאות: - - -

איילת נחמיאס ורבין: אתה לא יכול לבקש את שיתוף הפעולה אתו בלי לשמוע מה יש לו להגיד.

דוד ביטן: לא נתייחס לזה כרגע.

אחמד טיבי: סליחה?

אחמד טיבי: מה, הלשכה שלו - - -

אורן אסף חזן: לשאלתך, אם תחליט לפתוח לשכה בעזה או בסוריה – אני אענה לו.

<קריאות: - - -

אחמד טיבי: זאת השאלה, האם יש - - - לא לחברי כנסת.

אורן אסף חזן: אחמד, אם תחליט לפתוח לשכה בעזה או בסוריה, אני מוכן לעזור לך בשיפוצים ולתת לך גם שם חסינות.

דוד ביטן: חזן, אתה מפריע.

אחמד טיבי: אורן חזן, כל אחד יפתח לשכה איפה שההורים שלו נולדו.

אורן אסף חזן: במרוקו אני מוכן.

אחמד טיבי: בדיוק.

אחמד טיבי: יפתח לשכה ויישאר שם עם הטבות מס בהתערבות ראש הממשלה.

איילת נחמיאס ורבין: תושבים חוזרים.

קסניה סבטלובה: פה זה יקר מדי.

אורן אסף חזן: אתה יודע, בינינו, אתה כבר זכית להיות - - -

דוד ביטן: אורן, מספיק, מספיק כבר.

<קריאה: או שאבותיו היו לפני אלפיים שנה, שם הוא יפתח את הלשכה.

דוד ביטן: רצית להגיד משהו?

אחמד טיבי: חסינות "כנעננית" חלה עלי לפני - - -

אורן אסף חזן: "כנעננית".

אורן אסף חזן: כנענית.

דוד ביטן: אולי תפתחו במשותף, לשכה משותפת.

דוד ביטן: עדי נוי.

אורן אסף חזן: הלשכה המשותפת.

אחמד טיבי: אני לא עשיתי לך שום דבר רע, ביטן, אל תידרדר.

<עדי נוי: אני לא מתייחס לשאלה העקרונית, זה מן הסתם משרד המשפטים או זה משהו של הכנסת.

דוד ביטן: אל תתייחס, יותר טוב.

דוד ביטן: מה רצית לומר?

<עדי נוי: רק עניין עובדתי קטן, צו מוחלט להריסת בית-הכנסת האחרון שניתן עד ה-30 ביולי 2015 - - -

דוד ביטן: ברור שהיה, הייתה בקשת אורכה.

<עדי נוי: ניתן ב-23 ביוני 2015.

אורן אסף חזן: מה זה בית-הכנסת?

אורן אסף חזן: אני לא מדבר על בית-הכנסת.

<עדי נוי: סליחה, לא בית-הכנסת, מבנה דריינוף, סליחה.

<עדי נוי: ניתן עד ה-30 ביולי, הוא ניתן בפסק-דין מה-23 ביוני והוא לא עוכב.

<עדי נוי: אומנם הוגשה בקשה לעיכוב, אבל הוא לא עוכב.

דוד ביטן: בקשה לעיכוב, היה צו החלטי.

דוד ביטן: תודה, הבנו.

דוד ביטן: בבקשה, אתה רוצה להגיד חצי דקה משהו?

דוד ביטן: לא להתחיל הכול מאפס.

ישראל אייכלר: אפשר לשאול את אורן שאלה?

ישראל אייכלר: מה עם המזוזה שכתוב עליה פה?

ישראל אייכלר: "ציוד פונה, מזוזה נעקרה".

אורן אסף חזן: לקחו אותה.

אורן אסף חזן: לא יודע איפה היא.

ישראל אייכלר: אז מה התשובה?

אורן אסף חזן: הם לא עונים.

אורן אסף חזן: הם טוענים שלא היה כלום.

ישראל אייכלר: "פעילות כאמור אינה מוכרת לנו", מה הפשט?

אורן אסף חזן: הם טוענים שלא היה כלום.

דוד ביטן: הוא אמר שהם לא ראו משרד, שלא היה.

דוד ביטן: הם עשו חיפוש, לא היה שום משרד.

ישראל אייכלר: לא היה משרד?

אורן אסף חזן: הם טוענים ככה.

<עדי נוי: צריך לזכור שבמבנים היו בפנים עוד אנשים.

אורן אסף חזן: זה פשוט שקר.

אורן אסף חזן: שקר.

אורן אסף חזן: אתה מבין מה שאני אומר?

אורן אסף חזן: אני מדבר ברצינות.

דוד ביטן: אורן, אתה רוצה לסכם?

אורן אסף חזן: אני חושב שהתופעה הזאת, אחד, שאנחנו צריכים גם לקיים דיון מעמיק ונכון כדי להרחיב את ההסבר לכל הגורמים שכנראה שכחו אותו - מה חוק החסינות קובע מלשכה ועד לחסינות עצמה כפרסונה.

אורן אסף חזן: הדבר השני, אני חושב שכשאני שומע גם את הדברים שהם אומרים, גם את היועצת המשפטית וגם את הדיון המאוד מאוד מצומצם שהיה פה, אני מבין דבר אחד, איך שלא תסתכל על זה ההתנהלות שלהם לא הייתה תקינה.

אורן אסף חזן: איך שלא תסתכל על זה.

אורן אסף חזן: אם בסופו של יום היה מקום והייתה לשכה והיה בה ציוד, היו צריכים את המינימום שבמינימום שבמינימום להודיע ולתת את ההזדמנות לארוז את הדברים ולקחת אותם, כי אתם לא מעל החוק.

אורן אסף חזן: אתם לא.

אורן אסף חזן: אני יודע שקשה לכם לקבל את זה.

אורן אסף חזן: אנחנו גם נעשה את הכול כדי לצמצם את הסמכויות שלכם ביהודה ושומרון.

אורן אסף חזן: אמרתי מקודם ואחדד את דברי.

אורן אסף חזן: אני מודה לבג"ץ.

אורן אסף חזן: בג"ץ זה הדבר הכי טוב שקרה להתיישבות.

אורן אסף חזן: בג"ץ אומר דה-פקטו, בפועל, שקיימת ריבונות ביהודה ושומרון, זה מה שהוא אומר.

דוד ביטן: תודה, חזן.

אורן אסף חזן: אני מודה לך על ההזדמנות לקיים את הדיון.

דוד ביטן: אני רוצה לסכם.

דוד ביטן: ראשית, לפי מה שהבנתי, החסינות לא על המשרד, אלא היא חלה על הנושא של החיפוש עצמו.

דוד ביטן: מה שאנחנו מבקשים מחברי הכנסת במקרה הזה, לשים לב לחוק.

דוד ביטן: זאת אומרת, אם יש צו הריסה על המבנה או על חלק ממנו אז הם לא צריכים לפתוח שם לשכה פרלמנטרית.

דוד ביטן: אין מצב כזה.

דוד ביטן: ואז לצערי הרב, הם לא יהיו זכאים לשום הגנה.

דוד ביטן: אני אומר את זה במפורש.

אורן אסף חזן: אתה יודע מה, ואם זאת לא לשכה?

אורן אסף חזן: ואם אני בא - - -

דוד ביטן: אתה מפריע לי בסיכום.

דוד ביטן: נתתי לך.

אורן אסף חזן: רגע, שאלה עניינית.

אורן אסף חזן: ואם חבר כנסת נכנס לתוך מבנה - -

דוד ביטן: אל תעני, בבקשה.

אורן אסף חזן: - - עם ציוד שלו וישן שם בלילה, כי אין איסור כניסה למבנה?

דוד ביטן: אז תבקש ייעוץ משפטי, זה לא פה.

אורן אסף חזן: אז גם חוק החסינות לא קיים?

אורן אסף חזן: אני שואל, רציני.

דוד ביטן: משרדי הממשלה שאמונים לבצע את הצו צריכים לתת בכל מקרה זמן סביר הודעה, וזמן סביר על מנת שחבר הכנסת יוציא את המיטלטלין שלו ואת המסמכים שלו.

דוד ביטן: הכול תלוי בנסיבות המקרה.

דוד ביטן: אם יש משרד קיים והוצא צו הריסה לאחר שהוא הקים את המשרד, צריך לתת לו זמן יותר ארוך.

אורן אסף חזן: ואם לא, אז החסינות לא קיימת?

דוד ביטן: אבל אי-אפשר ככה.

מאיר כהן: היושב-ראש מדבר.

דוד ביטן: אם מדובר, כמו במקרה הזה, שהיה צו חלוט וחברי הכנסת נכנסו לבניין ופתחו משרד בלי ידיעת הכנסת – דרך אגב, במקרה הזה הזמן צריך להיות מאוד קצר, אבל צריך לתת איזושהי הודעה ולא להשאיר את זה באוויר.

דוד ביטן: זה הנושא, ולא צריך לעשות הצבעה.

דוד ביטן: זה היה דיון עקרוני.

דוד ביטן: < 3.

דוד ביטן: דיון בהמלצת הוועדה הציבורית לקביעת שכר ותשלומים אחרים לחברי הכנסת, לאחר פניית ועדת הכנסת, בנושא: "איחוד תקציבי הפעילות הפרלמנטרית והפחתת סכומי ההוצאה המקסימליים", כולל אישור הצעת חוק לקריאה ראשונה בעניין זה>

דוד ביטן: נעבור לנושא הבא.

דוד ביטן: כפי שאתם יודעים, אני לא מתייחס לנושא העובדתי כי זה כבר נעשה ונגמר ואנחנו לא נתייחס למה שכבר עבר.

דוד ביטן: אתם יודעים שבדיון לפני חודש החלטנו על איחוד תקציבים, כיוון שבסופו של דבר אי-אפשר לממש את תקציבי הפעילות של חברי הכנסת שהיו רק על הנייר, בעיקר בנושאים של דואר ובנושאים של משרדים, פתיחת משרד.

דוד ביטן: א', בדואר היום פחות משתמשים בגלל הנושא של האינטרנט, "ווטסאפים" ופייסבוק.

דוד ביטן: והנושא השני, פשוט התקציב לא הספיק כדי לפתוח לשכה פרלמנטרית מחוץ לכנסת, זה היה לעג לרש התקציב הזה, ואז חברי הכנסת בעצם קיבלו תקציב שהם לא יכולים להביא לידי ביטוי מול כלל הבוחרים ומול כלל תושבי המדינה.

דוד ביטן: ולכן, החלטנו לאחד את התקציב כדי שלחבר הכנסת יהיה תקציב אמיתי שהוא יוכל לפעול בכל הנושאים שעומדים על הפרק.

דוד ביטן: לקחנו בחשבון את הנושא של היישום של התקציב והפחתנו 15%, העברנו את זה לוועדה הציבורית.

דוד ביטן: הוועדה הציבורית, כמו שחשבתי, הפחיתה יותר, הפחיתה כ-20%.

דוד ביטן: היועצת המשפטית תעביר את ההמלצה של הוועדה הציבורית.

דוד ביטן: מה שאני ממליץ, לא להיכנס פה לעימות, העיקרון חשוב לנו, גם 93,000 שקל זה בסדר גמור.

דוד ביטן: אבל קודם כול שתסביר ואחר כך אנשים יתייחסו.

דוד ביטן: בבקשה.

<ארבל אסטרחן: אסביר כרגע את העיקרון בקצרה ואחר כך אכנס לפרטים.

<ארבל אסטרחן: כמו שאמר יו"ר הוועדה, הוועדה הציבורית דנה בבקשה שהיא קיבלה מוועדת הכנסת, והחליטה לאשר את איחוד התקציבים.

<ארבל אסטרחן: כאשר מדובר על מה שהיום מחולק לתקציבים של: פעילות פרלמנטרית וקשר עם הציבור - מה שהיום זה 49,000 שקל; לשכה פרלמנטרית - מה שהיום זאת התוספת של 19,000 שקל; תקציב של דואר - מה שהיום זה 15,000 מכתבים פטורים מתשלום, ועוד איזשהו תקציב לחבילות ולמברקים; ותקציב הטלפון הנייד.

<ארבל אסטרחן: את ארבעת הנושאים האלה לאחד לתקציב אחד, ולאפשר לחבר כנסת לנצל אותו באופן שבו הוא רוצה.

<ארבל אסטרחן: הרעיון הוא שלא יהיה שינוי ממה שמותר היום להשתמש בתקציב.

<ארבל אסטרחן: אין כאן הצעה לאפשר פריטים נוספים, אלה לאפשר להשתמש בתקציב המלא לאותם דברים קיימים.

<ארבל אסטרחן: הוועדה הציעה, כמו שנאמר כאן, סכום של 93,700 ש"ח לתקציב כולל, שזו הפחתה מסוימת אם לוקחים את סך התקציבים הקיימים היום.

<ארבל אסטרחן: כאשר מוצע לראשונה לעשות תוספת לח"כים חדשים של 10,000 ש"ח בשנה הראשונה, פעם אחת.

דוד ביטן: בשנה הראשונה לח"כים 103,000.

<ארבל אסטרחן: נכון.

דוד ביטן: הוועדה הציבורית עשתה איזושהי הבחנה לא נכונה בין תקציב לבין יישום של תקציב.

דוד ביטן: התייחסנו לתקציב והפחתנו 15%, כי באמת הנושא הפלאפון היה גבוה מדי ולא רציונלי.

יואב בן צור: לך תדע מה יהיה.

יואב בן צור: הוא לא פרופורציונלי.

אורן אסף חזן: זה יהיה בסדר, אל תדאג.

דוד ביטן: אני רוצה לומר לכם שתמיד ברגע שיש שינוי נסיבות קיצוני תמיד חברי הכנסת יכולים לבקש בוועדה הציבורית להעלות את התקציב, לכן זה לא העיקרון כרגע.

דוד ביטן: בהחלטה שלהם הם בכל זאת התייחסו גם ליישום, עשו ערבוביה בין היישום לתקציב, זה לא במקום.

דוד ביטן: אבל כמו שאמרתי, הפחתה של 10,000 שקל ממה שאישרנו זה לא נורא, כי בסך הכול ביישום של התקציב חברי הכנסת לא מגיעים לסכומים האלה.

אחמד טיבי: מה הצענו להם?

דוד ביטן: 103,000.

יואב בן צור: 103,000 לעומת 93,000.

אחמד טיבי: אני מבקש להעלות להצעה את ההצעה של ועדת הכנסת המקורית.

דוד ביטן: אגיד לך למה לא.

דוד ביטן: כי אם נעשה את זה, אז עוד פעם נחזיר להם את זה לדיון, וזה לא יסתיים.

דוד ביטן: נלך על העיקרון ואחר כך תמיד אפשר להעלות את הסכום.

איילת נחמיאס ורבין: אני בעד.

<ארבל אסטרחן: אני רק רוצה להשלים.

דוד ביטן: היועצת המשפטית רוצה להשלים משהו.

<ארבל אסטרחן: ממש בקצרה בלי להיכנס לפרטים.

<ארבל אסטרחן: רק אומר שהרעיון הוא שהתחילה של זה תהיה ב-1 בינואר.

<ארבל אסטרחן: כאשר לשם היישום של זה נדרש גם תיקון של החוק – תכף נדבר על הפרטים של התיקון, הוא לא גדול ובסעיפי ההסמכה – כי היום הנושא של הדואר ממש מוסדר בחוק החסינות בפירוט אז צריך לשנות את זה.

<ארבל אסטרחן: ולצד התיקון בחוק, שהוועדה יכולה לאשר לקריאה ראשונה מטעמה, יש תיקון משמעותי בהחלטת שכר חברי הכנסת ששם יש את כל הפרטים, זה מונח בפניכם, וגם אם יהיה צריך לעבור על זה כמובן.

דוד ביטן: לא תהיה בעיה.

דוד ביטן: מי רוצה להתייחס?

דוד ביטן: קודם כול אני רוצה לברך, נמצאים אתנו כ-30 מנכ"לי עיריות ומזכירי מועצות, אז תבורכו על העבודה שאתם עושים ברשויות המקומיות.

דוד ביטן: נמצא אתנו גם פיני קבלו שיזם את הדבר הזה.

דוד ביטן: כל הכבוד.

דוד ביטן: בבקשה, יואב קיש.

דוד ביטן: 4.

דוד ביטן: הצעת חוק הכנסת (תיקון - סדרי עבודת הוועדה הציבורית לקביעת שכר ותשלומים אחרים לחברי הכנסת), התשע"ו–2015

יואב קיש: תראה, אגיד לך למה אני רוצה להתייחס.

יואב קיש: אני רוצה בעיקר להתייחס לנושא של הוועדה המייעצת, כי הנושא עצמו אני באמת - - -

דוד ביטן: אני עוצר אותך, בסעיף ג', הסעיף הבא מתייחס לזה.

יואב קיש: אני יודע.

דוד ביטן: אתה רוצה עכשיו, אין לי בעיה.

יואב קיש: כן, אני רוצה להגיד עכשיו.

יואב קיש: אני חושב שהצענו פה שינוי מאוד הגיוני ויש לי הרגשה שקיים נתק, איזושהי הרגשה אולי של נרדפות, כאילו אנחנו לא מכבדים אותם מצד אחד; מצד שני, אנחנו מרגישים שאין דבר שאנחנו מציעים שמגיע הנה באישור שלהם, כל פעם אנחנו מרגישים שהם מנסים לעשות "הבה נתחכמה לו", והמצב הזה כמצב בסיסי בעיני הוא לא בריא.

יואב קיש: אני יודע, ביטן, שהיית בפניהם וישבת והצעת.

יואב קיש: זאת אומרת שאי-אפשר לטעון פה לסיטואציה שיש איזה קצר בתקשורת, שלא שמעו את דבריך, שלא הבינו את הנימוקים.

יואב קיש: ואני, אולי במידה מסוימת מתחבר גם למה שאמר פה קודם אחמד בעניין של בוא נעלה את ההצעה שלנו, כי בסופו של דבר, התיקון שהם נתנו, לפחות איך שזה מצטייר אצלי, זה רק בשביל להראות: הנה, אתם רואים, אנחנו עשינו ככה, זה אנחנו ואנחנו קובעים.

אחמד טיבי: הרושם.

דוד ביטן: זה ברור, על זה אין ויכוח.

יואב קיש: אז אם אתה רוצה לזרום עם זה.

דוד ביטן: אני רוצה לזרום עם העיקרון.

דוד ביטן: ה-93,000 זה גם עדיין סביר.

דוד ביטן: תמיד נוכל להעלות את זה אם נרצה.

יואב קיש: אני אומר עוד פעם, באמת, זה לא המספרים.

יואב קיש: הורדנו 15% מהמספר, אז הם רוצים עוד 5%?

דוד ביטן: אבל אם אתה מתייחס לשימוש בפועל, זה לא מגיע למספרים האלה.

אורן אסף חזן: חלק כן מגיעים.

יואב קיש: אני מוכן לעשות דבר אחר.

אחמד טיבי: אחרי ההורדה לקחו 10,000 שקל.

אורן אסף חזן: אבל זה פיקציה, לא מגיעים בגלל הסלולר.

<קריאות: - - -

יואב קיש: רגע, חבר'ה, אני באמצע הדיבור.

אחמד טיבי: דוד, אחרי ההורדה השנייה, תשאל את החשב, הוא יגיד לך שחלק מחברי הכנסת על סמך שנים קודמות יחצו את הגבול.

דוד ביטן: אשאל, אין בעיה.

אורן אסף חזן: יחצו, נכון.

אורן אסף חזן: כל היום מנסים לפגוע בחברי הכנסת.

יואב קיש: אני רוצה להגיד בצורה הכי פשוטה שאם, וזה משהו חשוב, שאם המהלך הזה - - -

אורן אסף חזן: אני רוצה להציע שכל חברי הכנסת יהיו בהתנדבות.

יואב קיש: אורן.

יואב קיש: שאם המהלך הזה של קבלת ההצעה של הוועדה המייעצת ישנה את הדינמיקה וייצור דינמיקה של חיוב שבו הם יראו שאנחנו מחפשים את הדבר הזה – אף אחד לא מחפש להתנגח אתם, אבל למה הם כול הזמן מחפשים להתנגח אתנו?

דוד ביטן: רבותי, ההצעה הזאת הייתה הצעה שלי.

דוד ביטן: אנחנו לא צריכים להתכתש על העניין הזה.

יואב קיש: אני אומר לך עוד פעם איך זה מצטייר.

יואב קיש: זה מצטייר כקטנוניות כדי - - -

דוד ביטן: נכון.

יואב קיש: אז אין לי בעיה עם ההבנה, וצריך שתצא מפה קריאה ברורה שאנחנו מצפים מהם לאשר את ההצעות שלנו ולא לבוא כל פעם עם משהו אחר.

יואב קיש: חד-פעמי אני מוכן לעשות את השינוי הזה.

יואב קיש: אם לא, אז בוא נצביע חזרה על ההצעה הקודמת.

דוד ביטן: יואב, תודה רבה.

דוד ביטן: חבר הכנסת שטרן.

אלעזר שטרן: האם אפשר טיפה נתונים כמו שביקשו פה?

אלעזר שטרן: גם מה שחבר הכנסת טיבי אומר.

אלעזר שטרן: בכלל, לתת לנו ממוצע - - -

דוד ביטן: בבקשה, החשב, תן נתונים.

דוד ביטן: דרך אגב, בתוך ההמלצה יש נתונים, אבל החשב יגיד את זה.

דוד ביטן: אתה רוצה שהוא יגיד לפני?

דוד ביטן: תן לו להגיד ואז תמשיך.

אחמד טיבי: אלעזר, מספרים, העלית נקודה חשובה.

<חיים אבידור: קודם כול, במכתב של הוועדה מופיעים הנתונים עם אחוזי ניצול של כל תקציב ותקציב, שהם היוו פרמטר לקבלת ההחלטה.

דוד ביטן: אבל אחוזי הניצול מראים שזה לא היה בר-ביצוע.

דוד ביטן: גם את זה צריך לקחת בחשבון.

<חיים אבידור: בדרך כלל מה שקרה זה שהיה חבר כנסת אחד שניצל את מלוא תקציב הטלפון, אבל לא ניצל את מלוא תקציב הקשר עם הציבור; חבר כנסת אחר ניצל את מלוא תקציב הדואר, לא ניצל את תקציב הטלפון.

<חיים אבידור: הקומבינציה של חברי כנסת שניצלו את מלוא התקציבים, אין לי אותה כרגע בפני, אבל אני לא חושב שזה עשרה חברי כנסת, זה אולי חבר כנסת אחד או שניים.

דוד ביטן: אחמד, אתה ניצלת 88,000, היית קרוב.

אחמד טיבי: כן.

דוד ביטן: אבל אתה בין היחידים שהיה קרוב.

אחמד טיבי: אני באופן כללי בין היחידים, באופן כללי.

דוד ביטן: אתה הולך עד הסוף עם העניינים.

אחמד טיבי: פעם ראשונה אני מקבל 88.

<קריאות: - - -

איילת נחמיאס ורבין: די, נו, זה דיון רציני, לא חשבתי שיהיה על זה ויכוח.

איילת נחמיאס ורבין: אומר את האמת, חשבתי שאנחנו מקבלים את ההמלצה כפי שהיא, אז בואו לפחות נקשיב לחשב.

<חיים אבידור: זה נכון שהוועדה הורידה את הסכום המבוקש לאחר שהיא ישבה ובחנה את אחוזי הניצול בפועל של כל תקציב ותקציב, אבל היו גם דברים שהיא הלכה והוסיפה.

<חיים אבידור: למשל, הגדילה את הפרמטר של הטלפון הנייד מאחוז הניצול, והיא אמרה: יהיו חברי כנסת שנוסעים לחוץ-לארץ, הם יבזבזו יותר, הוסיפה עוד 2,000 שקל; לקחה דבר שלא היה משנת 2007, לקחה את תקציב הקשר עם הציבור, הוסיפה לו הפרשי הצמדה בתחשיבים שלה; וקבעה גם עוד דבר, שמשנה הבאה תקציב קשר עם הציבור יהיה צמוד כל שנה ושנה, בתור, איך אומר יושב-ראש הוועדה?

<חיים אבידור: טייס אוטומטי.

<חיים אבידור: אתה מבין, את הנושא של חבר כנסת חדש הוועדה ידעה, ולקחה בחשבון שלחבר כנסת חדש שמצטרף יש הרבה הוצאות קבועות שהוא עושה לצורך הקמה של אתר אינטרנט או רכישת ציוד או דברים כאלה, והוסיפה לו.

דוד ביטן: תודה.

דוד ביטן: אבל ההרגשה של החברים שההחלטה שלו הייתה סבירה.

איילת נחמיאס ורבין: לא של החברים.

איילת נחמיאס ורבין: ההרגשה של מי שהתבטא בעניין, לא של החברים.

דוד ביטן: של חלק מהחברים.

איילת נחמיאס ורבין: עם כל הכבוד, אני לא מרגישה ככה.

איילת נחמיאס ורבין: אין לי שום בעיה עם ההתנהלות של הוועדה.

דוד ביטן: רגע, איילת, ההחלטה שלנו גם הייתה סבירה.

דוד ביטן: כשיש שתי אלטרנטיבות סבירות צריך לקבל את העמדה של הח"כים, אבל לא ניכנס לזה.

דוד ביטן: למרות זאת אני ממליץ לאשר את החלטת הוועדה ולא להתכתש.

דוד ביטן: כן, איילת, רצית לומר משהו?

איילת נחמיאס ורבין: אלעזר קודם.

דוד ביטן: סליחה, אלעזר, אתה צודק.

איילת נחמיאס ורבין: אתה רואה, אני עוזרת לך.

יואב בן צור: איזה מזל שאת כאן.

אלעזר שטרן: אני מוכרח להגיד שאני מבין את ההיגיון בדברים של חברנו יואב, אני חושב שהרווחנו את זה ביושר, לצערי, בדיון על שכר הח"כים.

אורן אסף חזן: זה שאתה לא נהנה מההגדלה שלו בגלל הפנסיה התקציבית.

אורן אסף חזן: תזכיר לי רק.

אלעזר שטרן: אני מבקש שיירשם בפרוטוקול שגם לא בניתי לשכה בבית-אל.

אורן אסף חזן: זה כי לא אכפת לך מההתיישבות כמוני.

<קריאות: - - -

<קריאה: תחרות על הסטנד-אפ.

דוד ביטן: בבקשה.

אלעזר שטרן: אני חושב שדווקא אי-הניצול של חברי הכנסת – אני אומר שאני מראש לא הייתי נוגע בזה, זאת אומרת, הייתי הולך להצעה של הוועדה שאני חושב שהיא – זאת אומרת, שלנו.

דוד ביטן: שלנו יותר טובה, אבל - - -

אלעזר שטרן: לא רק על הכסף.

אלעזר שטרן: האיחוד הגיוני היום.

אלעזר שטרן: בעולם של היום זה לא יכול להיות - - -

דוד ביטן: הם הסכימו לאיחוד.

אלעזר שטרן: אני לא מדבר עליהם, כבר גמרתי אתם.

אלעזר שטרן: אני חושב שאני בעד האיחוד.

אלעזר שטרן: אני לא בעד לריב אתם בגלל שאני בעד תרבות שמכבדת המלצות של ועדות שנתנו להם לעבוד.

דוד ביטן: זה מה שאני אומר.

דוד ביטן: אמרת שאתה בעד.

דוד ביטן: תודה.

אלעזר שטרן: משפט אחרון.

אלעזר שטרן: אני מקבל את ההצעה שלך שלא לריב אתם למרות שהם לא היו צריכים לחתוך את ה-5% האלה, במיוחד שלא מנצלים אותם.

דוד ביטן: זה מיותר.

אלעזר שטרן: אבל לא לריב עומד מעל ה-5%.

דוד ביטן: תודה רבה.

דוד ביטן: בבקשה, איילת.

איילת נחמיאס ורבין: אני רוצה לומר שהופתעתי מהדברים של יואב.

איילת נחמיאס ורבין: אני מברכת מאוד על ההחלטה לאחד תקציבים, אני חושבת שיש בה הרבה הגיון.

דוד ביטן: זו יוזמה של הוועדה, דרך אגב.

איילת נחמיאס ורבין: אני חושבת שזו יוזמה מבורכת ונכונה מכל הסיבות שנמנו כאן ולא אחזור עליהן.

איילת נחמיאס ורבין: אני חושבת שבדיון על שכר הח"כים, למרות שניסו לגרור אותנו לטענות על פופוליזם – ואתה יודע את עמדתי, דוד, לא כשהיו מצלמות ולא כשהיו חברי כנסת אחרים נוכחים, אמרתי לך באופן אישי שגם בנושא העלאת שכר הח"כים – אני חושבת שצריך לקבל את המלצת הוועדה.

איילת נחמיאס ורבין: כי אני חושבת שכשמקימים ועדה צריך להתייחס אליה במלוא הרצינות.

איילת נחמיאס ורבין: אני חושבת שהם עשו עבודה מאוד רצינית, ולכן הייתי בעד הצעת הוועדה בנושא אי-העלאת שכר הח"כים.

דוד ביטן: תרשו לי להתייחס לוועדה ולעבודה שלה תכף.

איילת נחמיאס ורבין: דוד, אני רוצה לומר משהו.

איילת נחמיאס ורבין: שמעתי כל מיני התבטאויות של חברי כנסת כלפי פרופ' חיים לוי, שהוא יושב-ראש הוועדה, זוכה פרס ישראל, התייחסויות מזלזלות, מבישות, שבעיני אני אומרת:

איילת נחמיאס ורבין: גם אם אתם לא מסכימים עם המלצות הוועדה, אתם לא יכולים להתייחס ככה אל האנשים האלה שבסופו של דבר מונו על-ידי הכנסת עצמה כדי לבחון את שכרנו.

אורן אסף חזן: איזה התייחסויות?

אורן אסף חזן: אני זוכר שפרופ' חיים לוי הוא שתקף ח"כים אישית.

איילת נחמיאס ורבין: אל תפריע לי.

איילת נחמיאס ורבין: הוא לא תקף - - -

אורן אסף חזן: אל תעבירי את העניינים.

איילת נחמיאס ורבין: אל תפריע לי כי אני לא הפרעתי לך.

אורן אסף חזן: הוא תקף אישית וגם התבטא בבוטות.

איילת נחמיאס ורבין: דוד, אני מבקשת שאף חבר כנסת, כולל חבר הכנסת חזן, למרות הפיתוי, לא יפריע לי.

אורן אסף חזן: פשוט חוצפה מה שעשית עכשיו.

איילת נחמיאס ורבין: לא עשיתי שום דבר, ואל תפריע לי.

איילת נחמיאס ורבין: אני עושה מה שאני רוצה.

דוד ביטן: חזן.

אורן אסף חזן: זאת חוצפה.

איילת נחמיאס ורבין: אתה חצוף.

איילת נחמיאס ורבין: אל תפריע לי.

איילת נחמיאס ורבין: נקודה.

אורן אסף חזן: את לא תעשי מה שאת רוצה.

דוד ביטן: חזן, אני מבקש.

איילת נחמיאס ורבין: אני אומר מה שאני רוצה כי אני מדברת בנימוס ובענייניות - - - זה מפריע לך.

אורן אסף חזן: מותר לפגוע ולסלף עובדות?

דוד ביטן: חזן, מספיק.

אורן אסף חזן: אל תצעק.

דוד ביטן: לא, מספיק עם הנושא - - -

אורן אסף חזן: שלא תכפיש פה חברי כנסת.

דוד ביטן: מה זה הדבר הזה?

אורן אסף חזן: זה נהיה במה להכפשת חברי כנסת הוועדה הזאת, זה מה שקורה פה.

אורן אסף חזן: אין לכם טיפת כבוד עצמי?

אורן אסף חזן: אני לא מבין מה שקורה פה.

איילת נחמיאס ורבין: אני לא מכפישה.

דוד ביטן: חזן, אני קורא לסדר פעם ראשונה.

אורן אסף חזן: בסדר.

איילת נחמיאס ורבין: יושב-ראש הוועדה, אני מבקשת ממך לאפשר לי לסיים את דברי בצורה נורמלית, מה שכנראה לא אפשרי בוועדה שאורן חזן חבר בה.

דוד ביטן: כן.

איילת נחמיאס ורבין: כל מה שאני רוצה לומר זה שאני חושבת – ואגב, אני כבר אומרת מראש, אנחנו נצביע בעד כל הנושאים שקשורים לשכר הח"כים כולל הצעתך שבאה כקונטרה, ואני מכירה, היא באה כקונטרה כדי להראות מי מוותר ומי לא מוותר על תוספת השכר.

איילת נחמיאס ורבין: אנחנו נצביע בעד ההצעה למרות הפופוליזם שבה.

איילת נחמיאס ורבין: זה בסדר גמור, נצביע בעדה.

איילת נחמיאס ורבין: ואני עדיין חושבת שהוועדה צריכה לקבל מאתנו את יחס של כבוד, זה לא רק עניין של לקבל את ההמלצות שלה ככתבן וכלשונן.

איילת נחמיאס ורבין: תודה רבה.

דוד ביטן: תודה.

דוד ביטן: אנחנו לא רוצים להיכנס כרגע לוויכוח האם צריך לקבל את כל עמדות הוועדה הציבורית.

יואב בן צור: אבל זאת ועדה שהכנסת מינתה כדי לתת לנו עצה ואנחנו יכולים לקבל או לא לקבל.

יואב בן צור: לא הבנתי.

איילת נחמיאס ורבין: למה הקימו ועדה ציבורית?

<קריאות: - - -

דוד ביטן: החוק אומר משהו אחר, דרך אגב, שחברי הכנסת צריכים להיות מעורבים בעניין הזה, וכן נהיה מעורבים.

דוד ביטן: ואני רוצה להגיד לך, אני לא תקפתי את יושב-ראש הוועדה, מה שהפריע לי אצלו שהוא לקח את זה באופן אישי.

דוד ביטן: עליתי לשידור ברשת ב', מי עמד מולי?

דוד ביטן: פרופ' לוי.

דוד ביטן: יעלה על הדעת שפרופ' לוי יתמודד מולי?

דוד ביטן: אני איש ציבור והוא יושב-ראש הוועדה הציבורית המהוללת והוא יצטרך להתייחס - - -

אורן אסף חזן: השתלח בך.

דוד ביטן: לא.

דוד ביטן: הוא לא השתלח בי.

איילת נחמיאס ורבין: חיים לוי לא בן-אדם שמשתלח.

דוד ביטן: אבל זה לא מתאים.

דוד ביטן: לאחר מכן קראתי מאמר - - -

אורן אסף חזן: את שמעת איך הוא התבטא בגלי צה"ל?

דוד ביטן: רגע, חזן.

איילת נחמיאס ורבין: אני מכירה את פרופ' חיים לוי - - -

אורן אסף חזן: בואי נבדוק את זה עכשיו - - -

דוד ביטן: חזן, אתה מפריע.

דוד ביטן: אחר כך קראתי מאמר שלו ב"ידיעות אחרונות", עמוד שלם שהוא אומר שהח"כים מנותקים והוא שומר הסף.

דוד ביטן: אז, א', אנחנו לא מנותקים והוא לא שומר הסף כי אין על מה לשמור.

דוד ביטן: אין על מה לשמור.

דוד ביטן: אנחנו לא נמצאים באיזה רפובליקת בננות.

איילת נחמיאס ורבין: אתה יודע מה, יכול להיות שההתנהלות שלו לא הייתה מיטבית.

דוד ביטן: אז בואו לא נתייחס לעניין הזה.

דוד ביטן: וכשהוא רצה להתפטר והוא לא התפטר כי - - - .

דוד ביטן: איזה מין דברים אלה?

דוד ביטן: אלו דברים שיושב-ראש ועדה ציבורית צריך לומר?

איילת נחמיאס ורבין: אבל אני לא אחראית על ההתנהלות שלו.

דוד ביטן: מה, אנחנו באותו מעמד?

דוד ביטן: הוא צריך לתקוף אותנו ציבורית?

דוד ביטן: איזה מין דבר זה?

דוד ביטן: מספיק התקשורת תוקפת אותנו.

איילת נחמיאס ורבין: יכול להיות שההתנהלות של פרופ' חיים לוי לא הייתה מיטבית, אבל אני לא אחראית על ההתנהלות שלו.

דוד ביטן: איילת, תודה.

איילת נחמיאס ורבין: אנחנו אחראים על ההתנהלות שלנו, ועדיין אני מכירה אותו כלא משתלח.

דוד ביטן: עכשיו את מפריעה.

דוד ביטן: את לא אוהבת שמפריעים.

איילת נחמיאס ורבין: מותר לי להשלים משפט.

דוד ביטן: סיימת לדבר.

איילת נחמיאס ורבין: לא קרה כלום אם הייתי משלימה משפט.

דוד ביטן: חבר הכנסת אייכלר.

ישראל אייכלר: אני רוצה לומר שכל קבוצת אנשים ששומרת על כבודה העצמי מכבדים אותה גם מבחוץ.

ישראל אייכלר: אני לא מעלה על הדעת שדיון כזה פומבי יהיה בקרב השופטים על שכר השופטים, הם לא יעשו את זה אף פעם בפומבי.

איילת נחמיאס ורבין: נכון.

ישראל אייכלר: ואף פעם לא ידברו.

ישראל אייכלר: והדיון הזה בשידור חי באולם נגב, אני כצופה עכשיו מהצד, אני קצת מבין טלוויזיה, אומר הצופה: תראו במה הם עושים האנשים האלה - בשכר שלהם, בתנאים שלהם, בדברים שלהם, כשדוקרים אנשים ברחובות.

איילת נחמיאס ורבין: אמת, הרב אייכלר.

ישראל אייכלר: ורק עכשיו היה במחנה-יהודה פיגוע.

אורן אסף חזן: הוצאת לי את המילים מהפה.

דוד ביטן: כל ההחלטות שהיו היו פומביות, אין מה לעשות.

ישראל אייכלר: לכן אני חושב שאנחנו מבזים את עצמנו, ואחר כך יש לנו טענות למה זה - - -

דוד ביטן: כל ההחלטות של חברי הכנסת הן פומביות, אנחנו לא שופטים.

ישראל אייכלר: צריך לשמור על הכבוד העצמי של עצמנו, ואז יכבדו אותנו גם בחוץ.

אורן אסף חזן: צודק.

איילת נחמיאס ורבין: צודק.

דוד ביטן: רועי, רצית?

רועי פולקמן: רק ממש שני משפטים.

רועי פולקמן: אני מצטרף למה שאומר חבר הכנסת אייכלר.

דוד ביטן: שופטים זה פומבי בוועדת הכספים.

איילת נחמיאס ורבין: אני מעודדת הצעה לסדר.

רועי פולקמן: אדוני היושב-ראש, אתה איש מאוד מנוסה ועושה דברים מאוד חכמים, אני מבקש, העיסוק הבלתי פוסק הזה בתנאי חברי הכנסת בעיני הוא לא ראוי.

רועי פולקמן: יש לנו כל כך הרבה נושאים דחופים להתעסק אתם, בוועדת הכלכלה, עכשיו עם האירועים הביטחוניים.

דוד ביטן: אנחנו מתעסקים אתם.

רועי פולקמן: אני מרגיש לא נוח.

רועי פולקמן: אני חבר - - -

דוד ביטן: מה אני יכול לעשות שהנושא הזה עולה על סדר-היום?

רועי פולקמן: בעיני הדבר הפשוט שצריך לעשות זה שצריך להפסיק להתעסק עם זה.

רועי פולקמן: ועדה ציבורית צריכה להתעסק עם זה.

איילת נחמיאס ורבין: נכון.

רועי פולקמן: חבר הכנסת ביטן, תשמע, אם הוועדה הציבורית הנוכחית היא אקדמית מדי או זה, יכול להיות, אני חדש פה, אני לא יודע, אז אפשר להגדיר ועדה ציבורית אחרת שתהיה בנויה אחרת.

דוד ביטן: אבל יש הצעת חוק.

דוד ביטן: הנושא היום לדיון זה לא ועדה ציבורית.

רועי פולקמן: אני יודע, אבל הבקשה - - -

דוד ביטן: מי שמוביל את זה עכשיו בכיוון של דיון על העניין הזה זה אתם, לא אני.

דוד ביטן: אני התייחסתי להמלצות הוועדה הציבורית לעניין מסוים.

דוד ביטן: גם עכשיו אתם ממשיכים בעניין הזה, זה הכול, אז אל תפילו את זה עלי.

איילת נחמיאס ורבין: אני בעד אייכלר.

<קריאות: - - -

רועי פולקמן: ביטן, רק משפט.

רועי פולקמן: אבל כל שבוע אנחנו מעלים את זה.

איילת נחמיאס ורבין: אם חבר הכנסת קיש לא היה מייד מעלה את זה בוועדה אולי - - -

<קריאות: - - -

רועי פולקמן: אבל למה אנחנו צריכים להתעסק בזה?

רועי פולקמן: בואו נסגור את זה.

דוד ביטן: מה אני אעשה שח"כים רוצים להתייחס?

דוד ביטן: אני חייב לתת להם.

דוד ביטן: רועי פולקמן, אם ח"כים רוצים להתייחס אני חייב לתת להם.

ינון מגל: חברת הכנסת ורבין העלתה את הנושא של השכר והוא לא לדיון עכשיו.

איילת נחמיאס ורבין: כן, מה לעשות.

דוד ביטן: עשינו משהו שהוא לא בסדר-היום, אז מה העניין הזה?

איילת נחמיאס ורבין: מה לעשות?

איילת נחמיאס ורבין: כן.

איילת נחמיאס ורבין: סליחה, סעיף ד' עוסק בוויתור על עדכון תוספת בכנסת.

איילת נחמיאס ורבין: התייחסתי לכל הסעיפים, יואב.

איילת נחמיאס ורבין: תודה רבה.

איילת נחמיאס ורבין: מיציתי את זכות הדיבור שלי בעניין.

איילת נחמיאס ורבין: איך אני?

<קריאות: - - -

סופה לנדבר: אני קודם כול מבקשת להפריד בין שכר של חברי כנסת, זה נושא אחר, ואל הנושא הזה אנחנו נתייחס בנפרד, לבין לשכה פרלמנטרית.

סופה לנדבר: לשכה פרלמנטרית – ואתה עשית את זה נכון – כדי שהיא תפעל למען הציבור ונוכל לקבל את הציבור, לתת לו תשובות, אנחנו חייבים לפתוח חשבון נורמלי, חשבון שייתן אפשרות לקיים את הלשכה הזאת.

סופה לנדבר: הרי כולנו יודעים, עזבו עכשיו את הטלפונים ודואר ועוד כמה דברים, שאנחנו חייבים לשרת את הציבור.

סופה לנדבר: אנחנו לא מנצלים אותם בגלל שמצד אחד כותבים: אתם חייבים לשרת את הציבור, וככה אנחנו חבים, שאנחנו חייבים לשרת את הציבור.

סופה לנדבר: מצד שני, על כל קנייה או על כל דבר שמקבלים חברי כנסת, כותרת.

סופה לנדבר: אני חושבת שבזמן שאנחנו מפרסמים מה מותר ומה אסור, אסור שזה יהיה מול הציבור.

סופה לנדבר: לעשות מזה צימעס ולהגיש את זה בצורה לא נכונה, אני חושבת שזה לא נכון.

סופה לנדבר: עסקתי במשך כל הקדנציות בפניות ציבור, ואני חושבת שכדי לתת לפניות ציבור דגש אנחנו חייבים לזה תקציב, רבותי.

סופה לנדבר: ולמה אנחנו צריכים לבקש סליחה?

סופה לנדבר: הוועדה החיצונית צריכה להיות קודם כול כלכלית, לא מנותקת מהמציאות.

סופה לנדבר: אפשר היום למצוא לשכה פרלמנטרית ב-1,900 ש"ח?

סופה לנדבר: תחפשו ותמצאו לי באשדוד ותמצאו.

סופה לנדבר: שם אסור ופה בלתי אפשרי וכאן זה לא מכבד את הציבור וכאן זה אסור לי לפתוח - למה, רבותי?

סופה לנדבר: אם אנחנו חייבים לפתוח לשכה פרלמנטרית, אנחנו חייבים לכבד את הציבור ולפתוח אותה, ואנחנו כולנו יודעים את המחירים בשוק.

סופה לנדבר: זה דבר אחד.

סופה לנדבר: ודבר שני, אדוני היושב-ראש, אני חושבת שהסכום 103,000 ש"ח זה בדיוק סכום שיכול לתת שירות.

דוד ביטן: זה 93,000.

דוד ביטן: הורידו את זה ל-93,000.

סופה לנדבר: אני מבינה שהם הורידו וזה לא נכון.

סופה לנדבר: אז יכולה להיות ועדה, לא נמהר, ניתן לזה עוד כמה ימים.

סופה לנדבר: אני חושבת שבוועדה צריכים להיות כלכלנים שיכולים לספור ולתת לנו חשבון כמה זה צריך לעלות.

דוד ביטן: תודה, סופה.

סופה לנדבר: ואני חושבת שכל הציבור צריך לדעת, אנחנו למען הציבור, נבחרנו על-ידי הציבור ואנחנו רוצים לשרת אותו בכבוד.

דוד ביטן: בן צור, בבקשה.

יואב בן צור: בקצרה.

יואב בן צור: אני מתפלא על חברת הכנסת גב' ורבין שאמרה שזה בעצם פופוליזם להציג את הצעת החוק שלך ולתת לח"כים את הבחירה אם להעלות את השכר שלהם או להישאר במצב הקיים.

יואב בן צור: לא מבין למה לצעוק כלפי כולם כשיש לנו סמכות כוועדת הכנסת לקבל או לא לקבל את הוועדה זה פופוליזם.

יואב בן צור: ובמקרה הזה שאנחנו עכשיו נותנים את הבחירה לחברי הכנסת, למה לקרוא לזה פופוליזם?

יואב בן צור: איזה פופוליזם זה?

איילת נחמיאס ורבין: כי זה קונטרה.

דוד ביטן: זה טבעי, למה לא?

דוד ביטן: לא יכול להיות שח"כים יגידו בתקשורת שהם נגד, ורצים כל הדרך לבנק לקבל את הכסף.

דוד ביטן: שיעבירו לציבור שלהם, יעמדו מול הציבור שלהם.

דוד ביטן: זה המצב.

איילת נחמיאס ורבין: אין לנו התנגדות, אבל ברור לך שזו קונטרה.

איילת נחמיאס ורבין: כי היה צריך לקבל מלכתחילה את העמדה של הוועדה הציבורית, מה הבעיה?

דוד ביטן: לא היה צריך לקבל כלום.

דוד ביטן: לא נכון.

דוד ביטן: לא חובה לקבל שום דבר.

איילת נחמיאס ורבין: בסדר.

איילת נחמיאס ורבין: אבל זאת הייתה עמדתנו, מה הבעיה עם זה?

דוד ביטן: מה זה שייך לעניין של האיחוד התקציבי?

דוד ביטן: מה זה שייך?

דוד ביטן: זה שקיש התייחס?

דוד ביטן: אז התייחס.

יואב בן צור: ביטן, לא הפרעתי לך.

יואב בן צור: למה אתה מפריע לי?

דוד ביטן: בבקשה, סליחה, אתה צודק.

יואב קיש: ביטן, בכלל לא התייחסתי לזה.

יואב קיש: מה אתה רוצה?

יואב בן צור: אותם חברי כנסת שדיברו גבוהה גבוהה על כך שאסור להעלות את שכר חברי הכנסת לא הלכו לחשב הכנסת וביקשו: אל תעלה לנו, או אם יש איזה מנגנון שאנחנו יכולים שלא תעלה לנו.

יואב בן צור: אז עכשיו מעבירים את האחריות לחברי הכנסת.

איילת נחמיאס ורבין: מאה אחוז.

יואב קיש: זה לא הנושא.

דוד ביטן: מה זה חשוב, אתה התייחסת לזה, נגמר הסיפור.

יואב קיש: אני לא התייחסתי לזה.

דוד ביטן: מה אתה רוצה?

דוד ביטן: שאגיד לו מה להגיד?

דוד ביטן: נו, באמת, מה זה?

יואב בן צור: מה קרה?

דוד ביטן: הוא כועס - - -

יואב קיש: אבל אל תגיד שדיברתי על זה, לא דיברתי על זה.

דוד ביטן: הלאה.

יואב בן צור: כל אחד באופן אישי יחליט את ההחלטות שלו, ויתמודד איתן מול הציבור בדרך שהוא רוצה להתמודד, ואני חושב שזו הצעה נכונה ופנטסטית.

דוד ביטן: תודה.

דוד ביטן: אני רק רוצה לומר, מכיוון שפנו אלי לפני שאני נותן לחזן ולקיש, אני לא מוכן בשום פנים ואופן, ולא מעניין אותי ועדה ציבורית וח"כים שרצים, שכל שנה נושא שכר הח"כים וההעלאה של השכר תעלה.

יואב קיש: צודק מאה אחוז.

דוד ביטן: זה פוגע בכנסת, פוגע בחברי הכנסת, פוגע בתדמית שלנו.

איילת נחמיאס ורבין: דווקא מקובל עלי.

דוד ביטן: ולכן יצרתי משבר אמיתי כדי לפתור את הבעיה הזאת אחת ולתמיד.

דוד ביטן: ואני אומר, שבוע הבא אני הולך להעלות הצעה נוספת שתסיים את הסאגה הזאת אחת ולתמיד.

דוד ביטן: אין מצב שיתעסקו - - -

יואב בן צור: איזו הצעה?

דוד ביטן: נביא, אדבר אתכם על זה.

איילת נחמיאס ורבין: הוא רוקח אותה.

דוד ביטן: זאת לא הצעה שאעלה בלי לשוחח אתכם.

דוד ביטן: אנחנו נפסיק עם ההתלהמות הזאת שפוגעת בחברי כנסת מדי שנה אחת ולתמיד.

דוד ביטן: כל שנה זה עולה, וזה הדבר שפוגע הכי הרבה בח"כים.

איילת נחמיאס ורבין: בואו נוציא את זה מידינו.

איילת נחמיאס ורבין: תאמין לי, באותו רגע לא יהיו שום טענות.

דוד ביטן: ללא קשר לוועדה הציבורית.

דוד ביטן: חזן, אתה רוצה להגיד משהו?

יואב בן צור: ברגע שהשופטים יוציאו את זה מידם גם אנחנו נוציא.

יואב קיש: אני קודם.

יואב קיש: אני קצר.

דוד ביטן: יואב, דקה.

יואב קיש: לגבי הנושא של העלויות.

יואב קיש: אני חושב שיש נושא שצריך לשקול בכובד ראש שלא מופיע בהצעה הזו, וזה ההבדל בין מפלגה שיש לה מועמדים שנבחרים בפריימריז ומפלגה בלי פריימריז.

יואב קיש: אני חושב שמהתקציב של חברי כנסת שאין להם פריימריז צריך להוריד כ-10,000 שקל, כי זה כסף שאנחנו במפלגות פריימריז – דרך אגב, רוב הכנסת היום היא עם מפלגות פריימריז – צריכים את התקציב הזה בשביל הקשר עם הבוחר.

אלעזר שטרן: מותר לך לגייס.

יואב קיש: ואני פשוט מציע לעשות הפרדה בין חברי כנסת שמתמודדים בפריימריז - - -

ישראל אייכלר: רוב הכנסת חברי פריימריז?

יואב קיש: כן, אני חושב.

איילת נחמיאס ורבין: בכמות הח"כים.

יואב קיש: בוא נספור: 30 לליכוד, 24 לעבודה, והבית היהודי ואני לא יודע, מרצ - - -

דוד ביטן: יואב, אתה מעלה נושא חדש לדיון.

דוד ביטן: סיימת?

יואב קיש: אני רוצה בבקשה שהנושא הזה יבוא לדיון.

דוד ביטן: לא, הנושא הזה לא יעלה לדיון.

דוד ביטן: עכשיו פתחת נושא חדש.

יואב קיש: נו, אז מה?

יואב קיש: מדברים עכשיו על השכר של חברי הכנסת.

יואב בן צור: אתה יכול לבקש שיעלו לך.

יואב בן צור: אל תבקש שיורידו לנו.

דוד ביטן: אז אני מודיע לך שהתקציב הזה לא נועד לפריימריז וצריך שוויון בין הח"כים, והשוויוניות תהיה זהה בתקציב.

דוד ביטן: והמדינה, דרך אגב, נותנת למפלגות כ-90,000 שקל לכל חבר כנסת שהוא תקציב פוליטי, והמפלגות לוקחות את זה לעצמן ולא נותנות את זה לח"כים, זה בעיה של המפלגות.

<ארבל אסטרחן: מותר לגייס תרומות.

דוד ביטן: מה רצית להגיד, חזן?

דוד ביטן: יש לך שלוש דקות.

אורן אסף חזן: אני אעשה את זה זריז.

אורן אסף חזן: הנה, שלוש שלושים ושמונה.

אורן אסף חזן: שני דברים: ראשית, בעניין הדברים של חברת הכנסת איילת.

אורן אסף חזן: אף אחד לא השתלח בו אישית.

אורן אסף חזן: אם מישהו דיבר על הוועדה הציבורית זה אני, ואני אמרתי את הדברים האלה בצורה ברורה.

אורן אסף חזן: התפקיד של הוועדה הציבורית זה לעזור לנו לעמוד בצורה נכונה מול הציבור, ולא להיות הראשונים שמייצרים דה-לגיטימציה לחברי הכנסת.

אורן אסף חזן: אני חושב שאתם קצת הלכתם לאיבוד.

אורן אסף חזן: בשביל ההתייפייפות שלכם אתם - - -

איילת נחמיאס ורבין: ממש לא.

אורן אסף חזן: הדבר השני, מי שבחר לפגוע בחברי כנסת אישית היה פרופ' לוי, שהשתלח גם בי ברדיו בצורה הכי מבזה שיש, אבל אני לא נעלבתי ולא החזרתי לו.

אורן אסף חזן: ואני מזכיר לך שהסיבה שאני תקפתי את פרופ' לוי הייתה שאני לפני שבעה חודשים פניתי לוועדה הציבורית איך שנכנסנו לכנסת, עוד לפני שהתכנסה ועדת הכנסת, בנוגע לתקציב הסלולר.

אורן אסף חזן: והוועדה הציבורית פנתה וענתה לי פעם ראשונה: אנחנו נדון; ובפעם השנייה אמרו: דנו כדי להחליט מתי אנחנו נדון; והיום אנחנו שבעה חודשים אחרי, ועד היום אין תשובה.

אורן אסף חזן: אז די.

אורן אסף חזן: כשזה נוח להם זה בסדר, אבל כשזה פוגע בנו זה בסדר לכם?

איילת נחמיאס ורבין: לא.

אורן אסף חזן: מספיק לפגוע בחברי הכנסת.

איילת נחמיאס ורבין: לא, זה לא בסדר.

איילת נחמיאס ורבין: זה לא בסדר לעשות דה-לגיטימציה.

דוד ביטן: איילת, זה לא דו-שיח.

אורן אסף חזן: נתת לי שלוש דקות.

אורן אסף חזן: אם יש פה חברי כנסת שלא עובדים, הם יכולים לשבת בבית או גם להתפטר.

אורן אסף חזן: יש פה הרבה חברי כנסת שעובדים ועובדים קשה, והגיע הזמן שניתן להם את כל התנאים כדי שיוכלו לשרת את הציבור נאמנה.

איילת נחמיאס ורבין: אפשר היה לתת את כל התנאים בלי להעלות את שכרם.

אורן אסף חזן: דבר נוסף, אני מסתכל על המכתב שפרסמה הוועדה ועל המלצות הוועדה.

<קריאה: בטח בטח.

אורן אסף חזן: אני שמח שגם אתה פה.

אורן אסף חזן: ואם תרצה שיעור או שניים אני אתן לך, אין בעיה.

אורן אסף חזן: אני מסתכל על פירוט הסכומים שפרסמה הוועדה הציבורית, אדוני היושב-ראש, דוד, תסתכל על פירוט הסכומים, אין פה היגיון, אין פה פרופורציות.

דוד ביטן: אמרתי כבר שההחלטה שלהם לא במקום, אבל אנחנו נגמור את זה כדי לא לדחות את העניין.

אורן אסף חזן: אבל להגיד שהיא לא במקום – כי אם אנחנו היום מדברים על הסכום רק של לשכה, אגב, שעל הלשכה לבד לא עשו פה שום שינוי.

דוד ביטן: איחדנו.

אורן אסף חזן: איחדנו, אבל זה פיקציה.

דוד ביטן: אתה לא מבין.

דוד ביטן: אין פה הגדלת תקציב, יש פה איחוד מסגרות.

אורן אסף חזן: יש פה הקטנה.

<קריאות: - - -

יואב קיש: הורידו מספרית.

דוד ביטן: אתה רוצה להשתמש בזה, אז תשתמש בזה - - -

מאיר כהן: לא הורידו את זה דרמטית.

מאיר כהן: יש פה תחום מסוים - - -

אורן אסף חזן: אבל אתה עובד פה על כולם, כי גם היום - - -

איילת נחמיאס ורבין: אבל למה שתבלבל אותנו?

אורן אסף חזן: בוא נשים את הדברים על השולחן.

דוד ביטן: סיימת.

אורן אסף חזן: נתת לי שלוש דקות.

דוד ביטן: אתה בארבע דקות.

אורן אסף חזן: לא, אני בסוף הדקה.

אורן אסף חזן: התחלתי ב-38, עכשיו 41.

דוד ביטן: נו, קדימה.

אורן אסף חזן: יש פה בלוף, כי גם היום בתקציב של הקשר עם הבוחר אתה יכול לשכור לשכה פרלמנטרית, נכון?

<ארבל אסטרחן: נכון.

דוד ביטן: 19,000 שקל.

אורן אסף חזן: אז על מי אתם עובדים עם ההמלצה הזאת?

אורן אסף חזן: נו, באמת.

דוד ביטן: אני מעלה את זה להצבעה למרות שאני חושב שאפשר לקבל את ההחלטה של ועדת הכנסת.

אורן אסף חזן: על מה אנחנו מצביעים?

דוד ביטן: אני בעד לקבל את ההמלצה כפי שהיא.

דוד ביטן: תמיד אנחנו יכולים לתקן ולהעלות את הסכומים אם נראה ונוכיח שזה לא מספיק.

יואב קיש: דוד, אתה תתקן, ואז יתקפו אותך ויגידו שאתה מעלה.

דוד ביטן: אתה טועה.

דוד ביטן: תמיד תוקפים אותי.

דוד ביטן: דרך אגב, אתה רואה שאני לא זז מילימטר.

<קריאה: אתה זז.

דוד ביטן: לא זז.

איילת נחמיאס ורבין: בגלל זה הוא שומר על הכיסא.

דוד ביטן: אני רוצה שח"כים יעמדו מאחורי ההחלטות שלהם, לכן הבאתי את התיקון האחרון, את התיקון הבא.

<ארבל אסטרחן: מאה אחוז.

יואב קיש: אבל רק שיהיה ברור, תקציב כולל של 127,000 שקל ירד ל-93,000.

יואב קיש: יש פה קיצוץ של 30%, לדעתי.

אורן אסף חזן: הורידו ל-93,000, זה לא הגיוני.

דוד ביטן: נכון, 20%.

יואב קיש: 30%, דוד.

איילת נחמיאס ורבין: אבל אתה בעצמך אמרת שביקשת 15%, והם קיצצו 20%.

איילת נחמיאס ורבין: בכל מקרה קיצצת.

דוד ביטן: מה שאני אומר, בהחלטה עצמה אני כותב שנאשר את התקציב הזה, אבל תוך שנה נבדוק את הצורך ואת הניצול ונעלה בעוד שנה.

אחמד טיבי: 40% מהנוכחים כאן לא יהיו בעוד שנה.

אורן אסף חזן: תן להם הזדמנות, תן להם.

מאיר כהן: אתה תמיד תהיה, זה בסדר.

דוד ביטן: בעוד שנה נתייחס לסוגיה של גודל התקציב.

דוד ביטן: אני רוצה להדגיש, אם לא נאשר זה יחזור לוועדה הציבורית והכל יידחה בכמה חודשים, חבל.

דוד ביטן: חבל שזה יידחה.

אורן אסף חזן: ביטן, אני לא מאמין שזה השפיע גם עליך, אני לא מאמין.

דוד ביטן: מי השפיע עלי, אורן?

אורן אסף חזן: איך אתה מסכים לזה?

דוד ביטן: קודם כול בוא נאשר את העיקרון.

<ארבל אסטרחן: אתם כרגע מאשרים את נוסח הצעת החוק לקריאה ראשונה.

<ארבל אסטרחן: ההצעה שמונחת בפניכם היא הצעה קצרה, ונתחיל דווקא מהסוף: מוצע שהתחילה של זה תהיה, כמו שאמרתי, ב-1 בינואר 2016.

<ארבל אסטרחן: מוצעים תיקונים לחוק הכנסת ולחוק החסינות.

<ארבל אסטרחן: בחוק החסינות מוצע לבטל סעיף שלם, את סעיף 11 שהוא היום מסדיר את הזכאות של חברי הכנסת – הוא נקרא "שירותי תקשורת ועיתונים – והוא מסדיר את הזכאות לטלפונים, לעיתונים ולדואר, כל עניין ההסדרה של הדואר, המכתבים ממשכן הכנסת, מחוץ למשכן הכנסת, ההוראה ש-75 ימים לפני יום הבחירות אי-אפשר להשתמש בדואר.

<ארבל אסטרחן: את הסעיף הזה מוצע למחוק, והעקרונות שלו יועברו לחוק הכנסת ולהחלטת שכר חברי הכנסת בלי ההגבלה של הכמויות והסכומים בגלל האיחוד.

<ארבל אסטרחן: אז זה התיקון לחוק החסינות.

<ארבל אסטרחן: לחוק הכנסת מוצע התיקון הבא, שגם מופיע בנוסח - - -

אורן אסף חזן: אז לא מקבלים עיתונים יותר?

<ארבל אסטרחן: בוודאי שיקבלו עיתונים, לא מוצע שינוי בהוראה הזאת.

דוד ביטן: אתה לא מקבל "הצופה"?

אורן אסף חזן: אני?

ישראל אייכלר: "דבר" ו"על המשמר".

אורן אסף חזן: "מעריב לנוער".

<ארבל אסטרחן: כל חבר כנסת זכאי לשני עיתונים, וזה אגב לא נכנס לאיחוד, העיתונים, ולא - - - בשינוי.

<ארבל אסטרחן: בחוק הכנסת מוצע לקבוע – היום יש התייחסות לתשלומים האחרים שמקבלים חברי הכנסת לצד השכר, כשהיום הפירוט הזה כולל: כיסוי הוצאות נסיעה, אחזקת רכב, כלכלה, לינה והוצאות מיוחדת הכרוכות במילוי התפקיד.

<ארבל אסטרחן: וכאן מוצע להוסיף את הדברים שחברי הכנסת מקבלים כתשלומים אחרים שזה: מימון הוצאות הקשורות לפעילות הפרלמנטרית, לרבות באמצעות כוח-אדם ושירותי תקשורת", מוצע לעגן את זה בחוק, להעביר את התקשורת מחוק החסינות לחוק הכנסת.

<ארבל אסטרחן: יש היום סעיף בחוק הכנסת בפרק השכר שאומר שכל הפרק הזה לא יחול על שרים וסגני שרים.

<ארבל אסטרחן: חוק החסינות, שאמרנו שמבטלים, כן חל על שרים וסגני שרים, לרבות כאלה שאינם ח"כים.

<ארבל אסטרחן: בשביל לאפשר גם לשרים ולסגני שרים וגם לאלה שאינם ח"כים להשתמש בתקציב – כאשר אלה שאינם ח"כים יוכלו להשתמש רק בתקציב הדואר כמו שזה היום – צריך לתקן את סעיף 56 לחוק הכנסת, ולקבוע שם שוועדת הכנסת יכולה לקבל החלטה לפי המלצה של הוועדה הציבורית בפרוצדורה שקבועה בחוק גם הוראות לגבי שרים וסגני שרים - לגבי פעילותם כחברי כנסת, ולגבי שרים שאינם ח"כים - לגבי תפקידם הציבורי.

<ארבל אסטרחן: אלה התיקונים בחוק שצריך לאשר.

דוד ביטן: תקראי לנו את זה.

<ארבל אסטרחן: זה מה שהסברתי, זה מספיק לקריאה ראשונה.

דוד ביטן: צחי, אתה מצטרף אלינו?

דוד ביטן: אנחנו מצביעים עכשיו.

<ארבל אסטרחן: אחרי הקריאה הראשונה נקרא את ההחלטה כולה שהיא ארבעה עמודים?

דוד ביטן: כן, ודאי.

דוד ביטן: אחרת נשב פה עד מחר.

דוד ביטן: מה שאני ממליץ זה לאשר את המלצת הוועדה הציבורית שבאה בעקבות ההמלצה שלנו.

דוד ביטן: בעוד שנה, לאחר בדיקת הביצוע והיישום של הח"כים בתקציבים, אנחנו נעדכן אם צריך את הסכום הזה באמצעות פנייה לוועדה הציבורית.

דוד ביטן: וכמובן, לאשר את התיקונים שאנחנו צריכים לעשות.

<ארבל אסטרחן: את החוק.

<ארבל אסטרחן: וההחלטה תאושר אחרי הקריאה הראשונה.

ינון מגל: אתה יכול רק לחדד את ההצבעה?

אלעזר שטרן: המלצנו לקצץ את הוצאות הח"כים.

דוד ביטן: בישיבה הקודמת כבר המלצנו לקצץ, כי הביצוע בפועל היה רחוק מהתקציב.

אורן אסף חזן: אתה יודע מה אני לומד מזה?

אורן אסף חזן: היית צריך פעם קודמת לא להמליץ לקצץ, ואז היו מקצצים ל-113,000.

אורן אסף חזן: היית צריך לא להמליץ לקצץ, זה מה שאני לומד מהסיפור הזה.

דוד ביטן: בסדר, פעם הבאה אני אעשה מה שחזן מבקש.

דוד ביטן: אנחנו מחליטים מה נראה לנו מתאים, לא טקטיקה של החלטות.

אורן אסף חזן: הם מחליטים מה נראה לנו מתאים, לא אנחנו.

אורן אסף חזן: החלטת פעם קודמת, והם חתכו את זה.

דוד ביטן: כי היה מתאים לעשות קיצוץ, וזה מה שהחלטנו.

אורן אסף חזן: בסדר, אבל החלטת לקצץ חלק, לא 27%.

דוד ביטן: תירגעו.

דוד ביטן: בינתיים אף אחד לא השתמש ב-90,000 שקל עד היום.

אורן אסף חזן: השנה עוד לא נגמרה.

אורן אסף חזן: גם השנה לא היה 90,000.

מאיר כהן: אורן.

מאיר כהן: אני לא ממפלגתו של היושב-ראש, אני חושב שהיושב-ראש עשה צעד יוצא מן הכלל שהרבה שנים לא עשו אותו.

מאיר כהן: הרבה שנים לא עשו אותו.

אורן אסף חזן: נכון, אני מסכים.

איילת נחמיאס ורבין: עשה מהלך אמיץ.

מאיר כהן: זה שהוא מציע לקבל את ההמלצות של הוועדה הציבורית אחרי סערה כזאת גדולה זה בדיוק הדבר הנכון לעשות, ובמקום זה מתווכחים על שטויות.

אורן אסף חזן: כמה התייפייפות.

דוד ביטן: על כמה אלפים.

מאיר כהן: זה דבר מצוין, לא עשו את זה הרבה שנים בכנסת, זה עושה שכל לחברי הכנסת, זה עושה צדק גדול.

אורן אסף חזן: זה לא על הכסף, זה על העיקרון.

מאיר כהן: הדבר השני, גם בהצעה שלו לגבי – והייתי מהתומכים הגדולים של לא להעלות את השכר – אבל ההצעה שלו היא הצעה הוגנת וגם בה צריך לתמוך, וזהו.

מאיר כהן: וחבל שעושים דיון.

אורן אסף חזן: על השכר הסכמתי.

אורן אסף חזן: הוא צודק בהצעה שלו, שכל אחד יחליט אם הוא תורם או לא.

אורן אסף חזן: עצוב שצריך לגרום לאנשים לתרום.

אורן אסף חזן: אנחנו תורמים.

דוד ביטן: רבותי, מי בעד הצעה להעברת החוק לקריאה ראשונה בכנסת?

דוד ביטן: ירים את ידו.

דוד ביטן: מי נגד?

דוד ביטן: מי נמנע?

דוד ביטן: בעד – פה אחד

דוד ביטן: פה אחד.

דוד ביטן: <4.

דוד ביטן: הצעת חוק הכנסת (תיקון - סדרי עבודת הוועדה הציבורית לקביעת שכר ותשלומים אחרים לחברי הכנסת), התשע"ו–2015

דוד ביטן: .

דוד ביטן: >

דוד ביטן: עוברים לסעיף הבא.

דוד ביטן: אתם יודעים שבעניין הוועדה הציבורית יש לקונה בחוק.

דוד ביטן: הלקונה היא בכך שאם נעשית אליה פנייה היא לא מחויבת במועדים.

דוד ביטן: היא יכולה לקחת את הפנייה, לשים אותה בצד שנתיים-שלוש-חצי שנה, בסופו של דבר החוק מחייב פנייה אליה, מחייב תשובה שלה, מחייב שוב פעם להחזיר אליה אם אנחנו לא מסכימים.

דוד ביטן: זה לא ריטואל שיכול להימשך הרבה זמן.

דוד ביטן: מן הדין שנתקן את הלקונה הזו בחוק.

דוד ביטן: מה שאני מציע, שאם ועדת הכנסת פונה – לא אם כל חבר כנסת פונה, כי יכולות להיות הרבה פניות של חברי כנסת – אם ועדת הכנסת פונה במסגרת החלטה של ועדת הכנסת היא תהיה מחויבת להשיב תוך 30 יום.

דוד ביטן: ואם אנחנו מחזירים אליה, היא תהיה מחויבת להשיב שוב פעם תוך 15 יום.

דוד ביטן: יש מישהו שרוצה יותר הסבר?

דוד ביטן: אני חושב שהדברים פשוטים, ברורים.

טלי פלוסקוב: הגיוני.

יואב בן צור: הגיוני.

דוד ביטן: הגיוניים וסבירים.

איילת נחמיאס ורבין: תהיה ועדה ציבורית בלתי תלויה.

יעל גרמן: רגע, מה עם דעתה של הוועדה?

יעל גרמן: יושב פה נציג של הוועדה.

דוד ביטן: איפה נציג של הוועדה?

דוד ביטן: אין פה נציג של הוועדה.

יעל גרמן: אז מה הוועדה?

דוד ביטן: זאת הצעת חוק שלנו.

דוד ביטן: בהצעת חוק שלנו אנחנו צריכים גם מה הצעת החוק?

דוד ביטן: הם לא מחוקקים עדיין.

<קריאות: - - -

יעל גרמן: אם הם אומרים שזה לא סביר צריך לשמוע אותם.

דוד ביטן: מי אומר?

דוד ביטן: אני מצביעים עכשיו לקריאה ראשונה, בקריאה שנייה נזמין אותם ושיגידו מה הם חושבים.

דוד ביטן: מי בעד?

אחמד טיבי: בעד מה?

דוד ביטן: מי בעד לתקן את החוק שהם יהיו חייבים במסגרת זמן?

יואב קיש: שיהיה להם מתי הם צריכים להחזיר תשובות, שלא יוכלו למסמס את ההחלטות.

דוד ביטן: מי נגד?

דוד ביטן: מי נמנע?

דוד ביטן: בעד – פה אחד הצעת חוק הכנסת (תיקון - סדרי עבודת הוועדה הציבורית לקביעת שכר ותשלומים אחרים לחברי הכנסת), התשע"ו–2015, נתקבלה.

דוד ביטן: פה אחד.

דוד ביטן: < 5.

דוד ביטן: הצעת חוק הכנסת (תיקון - ויתור על עדכון שכר של חבר כנסת), התשע"ו–2015 - יוזמת חקיקה של ועדת הכנסת>

דוד ביטן: הנושא הבא זה: הצעת חוק הכנסת (תיקון - ויתור על עדכון שכר של חבר כנסת).

דוד ביטן: כפי שידוע, ההחלטות שלנו משפיעות גם על הפנסיונרים וגם על הח"כים.

דוד ביטן: היום החוק מחייב שכר אחיד של כל חברי הכנסת, הוא לא מאפשר בעצם שחבר כנסת יוותר על תוספת השכר הזאת, ואז יש ריטואל שחברי כנסת אומרים: אנחנו תורמים, נותנים לפה, נותנים לשם, אני חושב שזה לא מה שצריך להיות.

דוד ביטן: אני חושב שכל חבר כנסת צריך לעמוד מול הציבור ולהודיע אם הוא בעצם מוותר או לא מוותר על התוספת הזאת.

דוד ביטן: ואז לא תחזור הדמגוגיה הזאת שחברי כנסת תוקפים בתקשורת את הח"כים ואת הכנסת ורצים לבנק לקבל את התוספת.

דוד ביטן: זה לא מקובל עלי.

דוד ביטן: אתה נאה דורש נאה מקיים.

דוד ביטן: אתה אומר שאתה לא רוצה, אז תוותר על זה.

דוד ביטן: תודיע, תעשה מעשה ותודיע שאתה מוותר על התוספת הזאת.

דוד ביטן: מי רוצה זכות דיבור?

דוד ביטן: יעל גרמן, בבקשה.

אורן אסף חזן: אני רוצה גם זכות דיבור, בבקשה.

דוד ביטן: אין בעיה.

דוד ביטן: אני מעדיף שתבקש זכות דיבור ולא תפריע לי בדיון.

דוד ביטן: בסדר, תקבל.

אורן אסף חזן: נתנו לך כותרות כבר.

דוד ביטן: איזה כותרות?

דוד ביטן: בחייך.

יעל גרמן: הגיע הזמן שוועדת הכנסת תעשה את המעשה הנכון ותחליט שהיא מוציאה מידיה ומידי חברי הכנסת את ההחלטה על השכר שלהם.

דוד ביטן: אמרתי, בשבוע הבא יהיה דיון על זה, נפתיע אתכם קצת.

יעל גרמן: אני לא חושבת שיש צורך בשני חוקים.

יעל גרמן: ברגע שנחוקק את החוק הזה - - -

דוד ביטן: מה זה קשור?

אורן אסף חזן: מה החשש?

יואב בן צור: מה הבעיה עם החוק הזה?

דוד ביטן: מה זה קשור?

דוד ביטן: את טוענת שאת תורמת.

אורן אסף חזן: נעשה דיון, מה החשש?

דוד ביטן: אז תוותרי על זה.

דוד ביטן: למה את צריכה לתרום?

דוד ביטן: תוותרי.

דוד ביטן: את יכולה לוותר, אין שום בעיה.

איילת נחמיאס ורבין: הרב אייכלר, אי-אפשר כל שבוע - - -

אורן אסף חזן: יצא המרצע מן השק.

אורן אסף חזן: פתאום הם לא מוכנים לוותר.

<קריאות: - - -

דוד ביטן: למה את מפחדת לעמוד מול הציבור?

דוד ביטן: תעמדי מול הציבור.

יעל גרמן: אפילו לא התחלתי לדבר, אז אני מקווה שתיתן לי לסיים למרות שלא התחלתי.

דוד ביטן: אתן לך גם לסיים.

יעל גרמן: תודה רבה.

דוד ביטן: תודה.

יעל גרמן: אז אתחיל מהתחלה.

יעל גרמן: לדעתי צריך ללכת עד הסוף, ועדת הכנסת צריכה להיות אמיצה מספיק לומר – כמו שהיא קיבלה את ההחלטות של הוועדה הציבורית, וזה היה ראוי ונכון – היא צריכה לקבל את ההחלטות של הוועדה הציבורית.

יעל גרמן: הוועדה הציבורית היא זו שצריכה לקבל החלטות לגבי השכר שלנו, לא אנחנו.

יעל גרמן: זה לא נכון, זה לא מתאים, זה לא יאה, זה לא תקין, זה הכול לא.

יעל גרמן: אז זו דעתי.

יעל גרמן: לגבי ההצעה הספציפית הזו.

יעל גרמן: בהצעה הזו מה אתה אומר?

יעל גרמן: אתה אומר שמי שלא רוצה לא יקבל.

יעל גרמן: מה יהיה בדיוק עם הכסף?

יעל גרמן: אתה יודע מה?

יעל גרמן: בוא אציע לך - - -

דוד ביטן: יחזור לתקציב של הכנסת.

דוד ביטן: מה זאת אומרת?

יעל גרמן: למה שיחזור לתקציב של הכנסת?

דוד ביטן: למה לא?

יעל גרמן: שירד מהתקציב של הכנסת.

דוד ביטן: מה זה?

יעל גרמן: שירד מהתקציב של הכנסת.

דוד ביטן: שירד, אין לי בעיה.

איילת נחמיאס ורבין: שיחזור לקופת המדינה.

יעל גרמן: אז, בבקשה.

דוד ביטן: זו לא הבעיה.

יעל גרמן: מי שלא לוקח את הכסף – כי היום למעשה אנחנו תורמים, אני חושבת שאתה יודע, גם אתה הכרזת.

יעל גרמן: אנחנו חברי יש עתיד תורמים ונתרום.

דוד ביטן: אין לי בעיה עם ההצעה שלך.

סופה לנדבר: אבל מי שתורם במדינת ישראל לא צריך לדבר על זה, רבותי.

יעל גרמן: בסדר - - -

סופה לנדבר: רבותי, יש חוק במדינת ישראל.

סופה לנדבר: אם אני רוצה לתרום, לעשות את זה בשקט בלי הכרזות ובלי טלוויזיה.

סופה לנדבר: לא צריך - - -

<קריאות: - - -

דוד ביטן: סיימת?

יעל גרמן: לא סיימתי.

דוד ביטן: בבקשה.

דוד ביטן: סופה, את רוצה לדבר?

דוד ביטן: אתן לך.

סופה לנדבר: כן, אני רוצה לדבר.

יעל גרמן: אז דברי.

איילת נחמיאס ורבין: מי שרוצה שיוותר על עדכון שכר.

יעל גרמן: נכון.

דוד ביטן: מה רע בזה?

איילת נחמיאס ורבין: אין לי בעיה עם זה.

יעל גרמן: אם באמת אומרים: מי שלא רוצה את התוספת - - -

איילת נחמיאס ורבין: אני חושבת שזאת קונטרה פופוליסטית, אבל אין לי בעיה עם זה.

דוד ביטן: למה פופוליסטי?

דוד ביטן: פופוליסטי ששלי יחימוביץ 11 שנה חברת כנסת, מקבלת את התוספת, ואומרת לי בשידור: בושה.

דוד ביטן: מה זה בושה?

דוד ביטן: אני חבר כנסת חצי שנה, מתי קיבלתי תוספת?

דוד ביטן: פעם אחת קיבלתי תוספת?

דוד ביטן: הבושה היא לא שלי, הבושה היא שלה.

איילת נחמיאס ורבין: בלי להתייחס לחברי כנסת - - -

דוד ביטן: אבל לא משנה, לא נתייחס לזה.

יעל גרמן: הדעות האלה הן - - - ואני לא יודעת איך הדעות שלי - - - כולם ידברו על פופוליזם.

יעל גרמן: זה לא פופוליסטי, כל אחד יש לו דעה.

דוד ביטן: לא פופוליסטי.

דוד ביטן: הצד השני פופוליסטי, לא אני.

איילת נחמיאס ורבין: אתה יודע מה, דוד, נניח גם וגם, גם זה פופוליסטי.

יעל גרמן: מה שלא שלך זה פופוליסטי.

דוד ביטן: תודה, גב' גרמן.

יעל גרמן: לא סיימתי.

דוד ביטן: מה זה, את מדברת - - -

יעל גרמן: אדוני מפריע, אתה לא שומר על זכות הדיבור שלי, ועכשיו אתה רוצה - - -

דוד ביטן: יש לך עוד דקה.

דוד ביטן: הנה, עכשיו אני נותן לך.

יעל גרמן: מה שאני רוצה לומר, זה לא חוזר.

יעל גרמן: מי שבאמת לא רוצה לקבל את התוספת, וזה יפה מאוד, יבוא ויכריז.

יעל גרמן: זה יורד מתקציב המדינה מפני שאני לא רוצה שיהיה בזבוז והכספים האלה ילכו למשהו שאני בכלל לא יודעת לאן הם ילכו.

אורן אסף חזן: מה שלא נעשה לא יהיה לכם טוב.

דוד ביטן: ואם זה יהיה בתקציב המדינה זה לא ילך למשהו שאת לא יודעת?

יעל גרמן: בוודאי שלא.

דוד ביטן: באמת, נו.

יוסי יונה: זה מה שהיא אומרת.

דוד ביטן: בכל מקרה זה ילך למשהו שאת לא יודעת.

יעל גרמן: לא, זה לא ילך.

יעל גרמן: זה לא יהיה בתקציב.

יעל גרמן: ברגע שזה בתקציב - - -

דוד ביטן: תראי, ההצעה היא כזאת, זה חוזר לתקציב המדינה, זאת ההצעה.

<קריאות: - - -

דוד ביטן: רבותי, זאת ההצעה.

יואב קיש: דוד, היא מציעה משהו אחר, תקשיב לה.

דוד ביטן: היא מציעה בדיוק את זה.

יואב קיש: לא, היא לא מציעה את זה.

יוסי יונה: היא לא מציעה את זה.

יעל גרמן: אתה לא שומע.

דוד ביטן: מה את מציעה?

יעל גרמן: זה לא חוזר לתקציב המדינה.

יעל גרמן: אני לא יודעת מה יעשו בזה בתקציב המדינה.

יעל גרמן: זה יורד מתקציב המדינה.

יעל גרמן: תקשיב לי היטב, יורד מתקציב המדינה.

דוד ביטן: אי-אפשר.

יעל גרמן: למה אי-אפשר?

יעל גרמן: כל הזמן עושים את זה.

יואב בן צור: אי-אפשר, כי תקציב המדינה כבר מאושר.

דוד ביטן: אי-אפשר להפחית את זה.

דוד ביטן: היית שרה, תקציב המדינה אושר בכנסת, אי-אפשר להפחית את זה בדרך אחרת, איזה דבר זה?

דוד ביטן: זה חוזר לתקציב המדינה.

אורן אסף חזן: שתעשה הוראת קבע דרך החשבות לעמותה.

יעל גרמן: אני לא מוכנה שזה יחזור לתקציב המדינה.

יעל גרמן: אני לא מוכנה שזה ילך לשטחים.

דוד ביטן: אבל זה המצב הנתון, אין לי דרך אחרת.

<קריאות: - - -

יוסי יונה: זאת ההצעה.

דוד ביטן: ההצעה שלה לא ברת ביצוע.

דוד ביטן: תגידי שאת לא רוצה לוותר.

דוד ביטן: בבקשה, טלי.

טלי פלוסקוב: רבותי, אי-אפשר להחזיר את זה לתקציב המדינה כי הוא כבר מאושר.

טלי פלוסקוב: אי-אפשר, התקציב אושר בסכום איקס וזהו.

יעל גרמן: אז רק שתדעו שהמשמעות היא - - -

דוד ביטן: אז עזבי, את לא רוצה לוותר על השכר הזה ואת מוצאת לנו סיבות.

דוד ביטן: נו, באמת.

יעל גרמן: אנחנו מוותרים.

יעל גרמן: אני מוותרת על השכר כבר מ-1 בינואר 2015.

דוד ביטן: ראיתי שוויתרת.

דוד ביטן: איפה ויתרת?

יעל גרמן: ואל תטיף לי מוסר.

דוד ביטן: אז הנה, יש לך הזדמנות לוותר.

יעל גרמן: לי אל תטיף מוסר ולא ל - - - .

יעל גרמן: אנחנו כבר 11 חודשים תורמים, אבל אם זה יחזור לתקציב המדינה אני מודיעה לכל חברי הכנסת - - - זה לשטחים.

אורן אסף חזן: חברת הכנסת גרמן מפחדת שהכסף ילך להתיישבות, אני עכשיו - - -

<קריאות: - - -

אורן אסף חזן: חברת הכנסת גרמן, עכשיו - - -

איילת נחמיאס ורבין: אני חושבת שאני תורמת כסף בלי להעלות שכר, מה זה קשור?

יעל גרמן: - - - לשטחים.

דוד ביטן: יצא המרצע מהשק.

<קריאות: - - -

דוד ביטן: אתם לא רוצים להפחית את השכר בכלל.

דוד ביטן: אתם רוצים רק - - - להפחית את השכר.

דוד ביטן: בבקשה, טלי.

אורן אסף חזן: תן להן לריב אחת עם השנייה.

אורן אסף חזן: תראה את הצביעות.

טלי פלוסקוב: אני רוצה לחלק את הדברים לשני חלקים: אחד, כולנו זוכרים את הדיון באותה ועדת הכנסת, בכוונה ביקשתי להצטרף גם לדיון היום, כי נכחתי שם וראיתי אין סוף פופוליזם, והשוו את השכר שלנו עם השכר של החיילים, ולא מעלים לחיילים ומעלים לח"כים.

טלי פלוסקוב: אני רוצה פעם אחת ולתמיד להגיד דבר אחד.

אורן אסף חזן: לא נכון, העלינו את שכר החיילים.

טלי פלוסקוב: כן, אז בואו לא נשכח שהיום אנחנו כבר יודעים שאנחנו נמצאים במצב שהעלינו את שכר הח"כים ב-50%.

אורן אסף חזן: העלינו את שכר החיילים.

דוד ביטן: אורן, למה אתה מפריע לה?

דוד ביטן: למה אתה מפריע?

דוד ביטן: אורן, זה לא בסדר.

דוד ביטן: ביקשת זכות דיבור?

טלי פלוסקוב: אורן, אתה מבלבל אותי.

דוד ביטן: אם תפריע אני מוריד לך את הזמן שאתה מפריע מזכות הדיבור שלך.

טלי פלוסקוב: יפה, או, הנה.

דוד ביטן: במקום לדבר שלוש דקות, תדבר רבע דקה.

דוד ביטן: זאת השיטה שתלך אליך.

אורן אסף חזן: רוצה שאני אלך?

דוד ביטן: לא.

דוד ביטן: אני רוצה שתישאר, אבל אני אומר לך מראש.

טלי פלוסקוב: אני רוצה להגיד את האמת, לא הרגשתי נוח בישיבת הוועדה הקודמת, ולכן אני אומרת שאני חושבת שכל אחד מאתנו יסכים עם זה שאנחנו לא יכולים לדבר על השכר שלנו.

טלי פלוסקוב: ולכן, אנחנו צריכים להחזיר את הסמכות הזאת לוועדה הציבורית.

טלי פלוסקוב: זה אחד.

יעל גרמן: יש חוק כזה וצריך להצביע בעד החוק.

טלי פלוסקוב: רגע, לא הפרעתי לך.

טלי פלוסקוב: הדבר השני, אני רוצה לברך את יושב-ראש הוועדה, אני חושבת שיצאת מזה, וכולנו יוצאים מזה בכבוד.

טלי פלוסקוב: באמת לכל אחד יש זכות לקבל את ההחלטה מה הוא עושה עם השכר שלו, אי-אפשר להחזיר אותו לתקציב כי התקציב כבר מאושר, יש כבר סכום איקס שלא ניתן להגדיל אותו או להקטין אותו.

טלי פלוסקוב: חוץ מעדכון תקציב, אף אחד לא ילך לכיוון הזה.

טלי פלוסקוב: אפשר לחשוב על משהו שעדיין חוזר - - -

דוד ביטן: תודה.

דוד ביטן: יש לי איזה רעיון, הוא יבוא בישיבה הבאה, אבל אני צריך להתייעץ עם החברים.

טלי פלוסקוב: אז נשמח לשמוע.

טלי פלוסקוב: תודה רבה לך, דוד.

יעל גרמן: אני רוצה לתרום, אני לא רוצה לתת את זה לתקציב המדינה, לא יודעת לאן זה הולך.

דוד ביטן: בטח, היא לא רוצה לוותר, היא רוצה לתרום.

דוד ביטן: יצא המרצע מן השק.

אורן אסף חזן: היא לא תוותר.

יעל גרמן: בוודאי, איזו שאלה?

יעל גרמן: אלא מה?

יעל גרמן: שזה ילך לשטחים, אני יודעת לאן זה הולך?

דוד ביטן: את רק מדברת על זה, לבצע את לא מוכנה.

יעל גרמן: סליחה, ברגע שזה חוזר לתקציב אני לא יודעת לאן זה הולך.

דוד ביטן: מה זאת ההמצאה הזאת.

אורן אסף חזן: את לא רוצה שזה ילך להתיישבות.

אורן אסף חזן: מה את פוחדת?

אורן אסף חזן: שזה ילך להתיישבות?

יואב בן צור: גב' גרמן, יש פסוק שאומר: "מתן בסתר יכפה אף".

יואב בן צור: מתן בסתר זה מי שנותן את הצדקה שלו בסתר.

יעל גרמן: עשרה חודשים נתנו בסתר, ואז נפנפו לנו שאנחנו לא נותנים.

יעל גרמן: אף אחד מאתנו לא רצה לומר שאנחנו נותנים.

יעל גרמן: אתה לא ידעת, 11 חודש אנחנו נותנים.

יואב בן צור: גברתי הנכבדה, דקה, תקשיבי לי עד הסוף.

יואב בן צור: בוא נעשה מדד תרומות.

יואב בן צור: אני רוצה לומר לך שחברי הכנסת הדתיים והחרדיים תורמים כספים ממשכורתם מינימום 10% כל חודש, אולי 20% כל חודש, אבל מינימום זה 10% כל חודש.

יעל גרמן: יפה.

יואב בן צור: תורמים למטרות צדקה כל חודש בלי שום פופוליזם, ולא תלוי בהעלאה כזאת או אחרת.

טלי פלוסקוב: ואף אחד לא משוויץ.

יעל גרמן: בלי שום קשר לזה, ודאי שתורמים.

יעל גרמן: אף אחד לא מדבר על התרומות.

יואב בן צור: ולכן, אני אומר לך שרוב רובם תורמים 20% משכרם באופן קבוע למטרות צדקה.

יעל גרמן: יפה מאוד.

יואב בן צור: אז לא לנפנף עם התוספת שקיבלתי, שאת זה אני תורם.

דוד ביטן: עכשיו חזן, אחר כך – שטרן, אחר כך את.

דוד ביטן: בבקשה, אני מוריד לך דקה בגלל ההפרעה.

אורן אסף חזן: תוריד לי דקה וחצי גם, אני אהיה קצר.

אורן אסף חזן: אני שמח שבאמת יצא המרצע מהשק.

אורן אסף חזן: אני לא מבין ממה אתם כל כך מפחדים?

יעל גרמן: איזה מרצע?

יעל גרמן: אולי אפשר לדעת על איזה מרצע אתה מדבר?

דוד ביטן: הייתי בטוח שתסכימי לזה מייד, דרך אגב.

אורן אסף חזן: חברת הכנסת גרמן, ממה את כל כך מפחדת?

יעל גרמן: מי מפחד?

אורן אסף חזן: ממה את מפחדת?

אורן אסף חזן: שהכסף ילך להתיישבות?

יעל גרמן: לא.

יעל גרמן: אני לא רוצה שאנחנו לא - - -

אורן אסף חזן: אם אתה רוצה לתרום - תתרמי, אם את רוצה - - -

יעל גרמן: אנחנו לא צריכים להעלות את שכרנו.

יעל גרמן: את זה צריך לעשות.

יעל גרמן: וכל דבר אחר זאת - - -

<קריאות: - - -

טלי פלוסקוב: גם היושב-ראש אמר את זה.

אורן אסף חזן: אני יכול לדבר?

אורן אסף חזן: חברת הכנסת גרמן, הייתי מצפה ממך שבדיוק כמוני תברכי את ידידנו יושב-ראש הוועדה שפעם אחר פעם הוכיח שהוא לא נכנס ללחצים, והוא עושה לטובת הציבור וגם לטובת חברי הכנסת, והוא שומר על איזון, ולא תיבהלי ולא תחפשי עוד כותרות.

אורן אסף חזן: את מפתיעה אותי בלי הפסקה.

אורן אסף חזן: הגיע הזמן – למה את לא מקשיבה?

אורן אסף חזן: זה לא מנומס.

דוד ביטן: חזן, תודה רבה.

אורן אסף חזן: מה תודה רבה?

דוד ביטן: נתתי לך דקה וחצי.

אורן אסף חזן: תגיד לי, מי לימד אותך לספור שעון?

אורן אסף חזן: אני אקנה לך לוח - - - .

אורן אסף חזן: עלי.

אורן אסף חזן: אם המורה שלי לספורט היה מודד לי זמנים כמוך הייתי מקבל מאה במגמה.

דוד ביטן: אתה לא חייב לדבר על כל נושא.

דוד ביטן: חבר הכנסת שטרן, בבקשה.

אלעזר שטרן: אני מוותר.

דוד ביטן: אתה מוותר.

דוד ביטן: סופה, שתי דקות.

סופה לנדבר: תשמעו, רבותי, אני חושבת שכולנו מסכימים שהתרבות היהודית בעד מתן תרומות בסתר.

סופה לנדבר: ולעניות דעתי, מה שנעשה כאן, עושים את זה בפרהסיה, לא בשקט ולא בצניעות כמו שנדרש לפי התרבות של כולנו.

סופה לנדבר: אנחנו מדינת ישראל, ואני חושבת שאין חבר כנסת שלא תורם, אבל אסור לעשות את זה מול המצלמות, אסור להשפיל את הבן-אדם שאתה נותן לו ועוזר לו, אסור, רבותי.

סופה לנדבר: יש תהליך של קביעת משכורות, ואת זה צריכים להפריד.

סופה לנדבר: אני בטוחה בכך שרק עצמאים במדינת ישראל זכותם, הם מרוויחים את הכסף והם קובעים כמה הם מקבלים.

סופה לנדבר: אם ועדה חיצונית תחליט שזה שקל אחד בחודש, אז זה יהיה שקל אחד בחודש.

סופה לנדבר: אני בעד, אדוני היושב-ראש, להוציא את זה מהידיים של הכנסת לוועדה מקצועית וכלכלית, שהם יחליטו מה אנחנו צריכים לקבל וכמה.

יעל גרמן: יפה מאוד, נכון.

סופה לנדבר: אני מחזיקה כאן מחקר, ואני חושבת שכולנו קראנו את המחקר הזה של מרכז המחקר והמידע, והם כותבים כאן איך נקבעות משכורות של כל המדינות, של כל פרלמנט בעולם.

סופה לנדבר: למה אנחנו צריכים לחפש דרך אחרת?

סופה לנדבר: ועדה חיצונית מקצועית כלכלית.

סופה לנדבר: אנחנו לא צריכים לחפש סולם איך יורדים היום מול הטלוויזיה.

סופה לנדבר: אני לא חושבת שיש - - -

דוד ביטן: תודה רבה.

סופה לנדבר: לא סיימתי.

סופה לנדבר: לפני כמה ימים חברי הכנסת הצביעו נגד ניצולי שואה, זו הייתה בושה הכי גדולה בגלל שממשלת ישראל, מדינת ישראל הכניסה יד לכיס של ניצולי שואה וגנבה את הרנטה שהם מקבלים מגרמניה, ואני כן רוצה לדבר על זה.

סופה לנדבר: אדוני, אני מסיימת.

סופה לנדבר: אני חושבת שאסור לקבל החלטות בחופזה, ועדה מקצועית זה דבר אחד.

סופה לנדבר: ודבר שני, אני קוראת לחברי הכנסת שאו שנחוקק את החוק - - -

יוסי יונה: צריך לדבר.

סופה לנדבר: למה אתם מפריעים לי?

יוסי יונה: קצת מתח, דוד.

אורן אסף חזן: פרופ' יונה, זה לא מכובד.

יוסי יונה: לקבל נזיפה ממך זה מכובד.

דוד ביטן: אתה מפריע לה.

יוסי יונה: מה?

אורן אסף חזן: אתה מפריע לסופה.

דוד ביטן: סופה, סיימת?

יוסי יונה: היא סיימה.

דוד ביטן: דיברת כבר שתיים-שלוש דקות.

אורן אסף חזן: ממך לא ציפית, פרופ'.

סופה לנדבר: אני מכינה הצעת החוק, אני פונה אליך, אדוני היושב-ראש, לעשות את זה מהר ביותר, לחוקק את החוק, קוראת לחברי כנסת להוציא את זה - - -

יעל גרמן: החוק מחוקק, סופה, יש חוק, הוא עולה בעוד שלושה שבועות.

סופה לנדבר: יעל, אני לא – יעל - - -

דוד ביטן: בינתיים את עושה את הכול כדי שנגיע לחוק שלך.

דוד ביטן: מבטיח לך שנעשה רפורמה לפני שנדון בחוק שלך.

יעל גרמן: בעוד שלושה שבועות החוק הזה - - -

דוד ביטן: ראינו.

דוד ביטן: עכשיו יצא המרצע מן השק, ראינו מה קרה.

יעל גרמן: מה, בגלל שהאופוזיציה מציעה אז אי-אפשר להצביע בעד חוק טוב?

דוד ביטן: לא אמרתי.

דוד ביטן: את נגד להצביע, נגד להודיע לציבור אם את מוותרת או לא.

אורן אסף חזן: בגלל שאת לא מוכנה לוותר, את עושה סיבוב על כולנו.

אורן אסף חזן: את לא מוכנה לוותר.

דוד ביטן: תודה.

סופה לנדבר: אתם תיתנו לי לסיים?

דוד ביטן: אבל עם כל הכבוד, דיברת כבר ארבע וחצי דקות.

סופה לנדבר: אבל הם מפריעים לי.

דוד ביטן: לא מפריעים.

דוד ביטן: דיברת בהרחבה, אבל את לא יכולה לדבר בלי הפסקה, עם כל הכבוד.

סופה לנדבר: הם מפריעים.

סופה לנדבר: לא יכול להיות שיש חברי כנסת פופוליסטים, והם חושבים שהם מוותרים על המשכורת.

סופה לנדבר: שיוותרו על כל המשכורת ויעבדו על שקל בחודש, ואנחנו נשרת את הציבור וועדה חיצונית תחליט, וככה אני אביא את החקיקה הזאת.

סופה לנדבר: אני קוראת לחברי הכנסת, תתמכו בחוק הזה.

יעל גרמן: - - -

סופה לנדבר: יעל, אני עוד אתן לך במה פופוליסטית.

סופה לנדבר: את תורמת ואני תורמת פי כמה.

יעל גרמן: סופה, אני לא מדברת - - -

סופה לנדבר: ואת כל שנייה: אני תורמת.

סופה לנדבר: גם אנחנו תורמים, אבל אני חושבת שלא עושים את התרומות בפרהסיה.

סופה לנדבר: לא עושים את התרומות בפרהסיה.

יעל גרמן: יש חוק - - -

דוד ביטן: אין בעיה.

דוד ביטן: את עוד מאה שנה לא תגיעי למה שאנחנו תרמנו בחיים.

סופה לנדבר: עושים את זה בצניעות, בשקט בלי - - -

אורן אסף חזן: מי שאומר שהוא תורם, הוא לא תורם בכלל.

דוד ביטן: חבר הכנסת יוסי יונה.

יוסי יונה: אדוני היושב-ראש, אז בוא נפתח את זה ונגיד, דוד, שאני מוותר על התוספת.

יוסי יונה: הנה, הודעתי ציבורית.

דוד ביטן: אתה תומך בחוק או לא?

אורן אסף חזן: פרופ' יונה, יש לך פנסיה תקציבית?

סופה לנדבר: בטח שיש.

יוסי יונה: אני מקבל תוספת כל חודש מהקרן החדשה לישראל, אבל אני לא יכול - - -

אורן אסף חזן: יש לו פנסיה מהקזינו.

אורן אסף חזן: ככה אתה אומר עליו?

דוד ביטן: די כבר, מספיק, די כבר, אני קורא לך לסדר פעם שנייה.

אורן אסף חזן: שטרן, ככה אתה אומר עליו?

אלעזר שטרן: כן.

דוד ביטן: חזן, אני אוציא אותך בסוף.

דוד ביטן: בבקשה.

יוסי יונה: אני רוצה לומר כמה דברים באמת מהר.

יוסי יונה: האחד, אני תומך בכל מי שדיבר, שדיברה לפני, והביע את דעתה שאנחנו צריכים לחלץ את זה מידינו ולהעביר את זה לוועדה חיצונית.

דוד ביטן: אבל זה לא הדיון עכשיו.

דוד ביטן: שבוע הבא נדון על זה.

יוסי יונה: מאה אחוז.

יוסי יונה: בכל אופן, חברות וחברי כנסת יקרים, כל מה שנתבקשנו לעשות אז על-ידי הוועדה הציבורית זה להקפיא את השכר שלנו לשנה, ולא מתוך איזשהו רצון לפופוליזם וכו'.

יוסי יונה: חשבתי, וגם אחרים חשבו, שזה יהיה איזשהו מין מסר כזה של ענווה לציבור ששנה אחת אנחנו מוכנים לוותר על העלאת השכר.

יואב קיש: הנה, הוא נותן לך להיות ענו כמה שאתה רוצה.

דוד ביטן: כמה שאתה רוצה, כל השנים תהיה ענו.

יואב בן צור: כל השנים ככה.

יוסי יונה: יפה.

יוסי יונה: אבל זה מה שהתבקשנו, דוד, ולכן זה בא משם.

יוסי יונה: לגבי קריאת האתגר שלך, שאם אנחנו אכן מוכנים, אלה שהצביעו - לוותר, אז כן, אנחנו מוכנים לוותר, כי אנחנו אכן עקביים.

דוד ביטן: אז תוותר, אין בעיה.

דוד ביטן: תעשה חוק שאפשר לוותר.

דוד ביטן: היום אתה לא יכול לוותר, אתה יודע את זה.

יוסי יונה: אז אני בעד החוק, דוד.

דוד ביטן: גברתי היועצת המשפטית, תתקדמי.

<ארבל אסטרחן: אקרא את הנוסח?

דוד ביטן: תקראי את הנוסח של החוק, שנוכל לאשר אותו בקריאה ראשונה.

<ארבל אסטרחן: הנוסח כפי שמונח בפניכם - היום חוק הכנסת קובע: "לחבר הכנסת ישולמו שכר ותשלומים אחרים בהתאם להוראות פרק זה, וחובה עליו לקבלם.

<ארבל אסטרחן: " אז מוצע שיהיה כתוב שלחבר הכנסת ישולמו שכר ותשלומים אחרים בהתאם להוראות פרק זה; "חובה על חבר הכנסת" – עכשיו אני מקריאה את התוספת – "חובה על חבר הכנסת לקבל את שכרו, ואולם חבר הכנסת רשאי לוותר בשנה מסוימת על קבלת חלק השכר הנובע מעדכון השכר באותה שנה; הודיע חבר הכנסת לחשב הכנסת על ויתור כאמור, לא ישולם לו חלק השכר כאמור בעד אותה שנה ממועד תשלום השכר שלאחר מסירת ההודעה, והוויתור יחול לכל דבר ועניין; חבר הכנסת שהודיע כאמור לא יהיה רשאי לשנות את הודעתו באותה שנה".

דוד ביטן: מי בעד מה שהיועצת המשפטית קראה לקריאה ראשונה?

דוד ביטן: מי נגד?

דוד ביטן: מה, את לא מצביעה, גרמן?

יעל גרמן: לא, אלעזר - - -

דוד ביטן: אה, הבנתי.

דוד ביטן: בעד – 13

דוד ביטן: נמנעים – אין

דוד ביטן: את הסעיף הבא אני דוחה לישיבה הבאה מכיוון שפנו אלי ח"כים בנושא של המתנדבים, יש להם בעיה עם זה, יש גם בעיה עם המלצות היועץ המשפטי לממשלה.

דוד ביטן: נצטרך בכל מקרה לעשות דיון.

דוד ביטן: אנחנו מדי ישיבה נביא תיקוני תקנון על מנת ליישב את התקנון עם מה שצריך להיות, אבל נדחה את זה לישיבה הבאה.

איילת נחמיאס ורבין: בסדר גמור.

איילת נחמיאס ורבין: 6.

איילת נחמיאס ורבין: הצעת חוק שירותי הסעד (תיקון – הגבלת מספר התיקים בטיפול עובד סוציאלי המטפל במשפחות), התשע"ה–2015

דוד ביטן: קביעת ועדות לדיון בהצעות החוק הבאות:

דוד ביטן: הצעת חוק שירותי הסעד (תיקון – הגבלת מספר התיקים בטיפול עובד סוציאלי המטפל במשפחות), התשע"ה–2015, אני ממליץ להעביר את זה לוועדת העבודה, הרווחה והבריאות.

דוד ביטן: מי בעד?

דוד ביטן: בעד – פה אחד

דוד ביטן: פה אחד.

דוד ביטן: תודה רבה.

דוד ביטן: 7.

דוד ביטן: הצעת חוק חובת המכרזים (תיקון – העדפה במכרזים לעסקים קטנים ובינוניים), התשע"ה–2015

דוד ביטן: הצעת חוק חובת המכרזים (תיקון – העדפה במכרזים לעסקים קטנים ובינוניים), התשע"ה–2015, של חבר הכנסת פולקמן וקבוצת חברי כנסת.

איילת נחמיאס ורבין: לוועדת הכלכלה.

טלי פלוסקוב: עובר לוועדת הכלכלה.

דוד ביטן: חבר הכנסת פולקמן ביקש ממני להעביר את זה כי הוא יושב-ראש ועדת משנה לעסקים קטנים ובינוניים.

דוד ביטן: אני חושב שאפשר להיענות לבקשה שלו, למרות שאף פעם הוא לא מצביע, תמיד הוא בורח מההצבעה.

יואב בן צור: אין בעיה, אנחנו בעד.

טלי פלוסקוב: אין שום בעיה.

איילת נחמיאס ורבין: ברצון.

דוד ביטן: מי בעד?

דוד ביטן: בעד – פה אחד

דוד ביטן: פה אחד.

דוד ביטן: 8.

דוד ביטן: הצעה לסדר-היום בנושא: "ציון יום אילת"

דוד ביטן: קביעת ועדה בהצעה לסדר-היום בנושא: "ציון יום אילת", של חברי הכנסת: אלי אלאלוף, נאוה בוקר, יעקב מרגי, מיקי לוי, איתן כבל, ינון מגל ודב חנין.

יואב בן צור: ועדת הפנים.

דוד ביטן: ההצעה היא להעביר את זה לוועדת הפנים.

דוד ביטן: מי בעד להעביר את הנושא לוועדת הפנים והגנת הסביבה?

דוד ביטן: בעד – פה אחד

דוד ביטן: פה אחד.

דוד ביטן: 9.

דוד ביטן: בקשת יו"ר ועדת הכלכלה למיזוג הצעות החוק הבאות:

דוד ביטן: הצעת חוק השידור הציבורי הישראלי (תיקון מס' 3), התשע"ו–2015; הצעת חוק השידור הציבורי (תיקון - ביטול סעיף), התשע"ו–2015

דוד ביטן: בקשת יושב-ראש ועדת הכלכלה למיזוג הצעות החוק הבאות:

דוד ביטן: הצעת חוק השידור הציבורי הישראלי (תיקון מס' 3), התשע"ו–2015; הצעת חוק השידור הציבורי (תיקון - ביטול סעיף), התשע"ו–2015.

דוד ביטן: אני מציע לקבל את הבקשה למזג את הצעות החוק כי זה אותו נושא.

יואב בן צור: אין בעיה.

דוד ביטן: יש מישהו נגד?

דוד ביטן: לא.

דוד ביטן: בעד – פה אחד

דוד ביטן: 10.

דוד ביטן: בקשת יו"ר ועדת החוץ והביטחון להקדמת הדיון בהצעת חוק שירות ביטחון (תיקון מס' 21), התשע"ו–2015

דוד ביטן: בקשת יו"ר ועדת החוץ והביטחון להקדמת הדיון בהצעת חוק שירות ביטחון (תיקון מס' 21), התשע"ו–2015, לפני הקריאה השנייה והשלישית.

דוד ביטן: אם יהיה לנו זמן בסוף כן נדון בעניין המתנדבים, כי על זה אין מחלוקת.

דוד ביטן: בבקשה, יושב-ראש הוועדה.

יואב בן צור: אין לו מה להגיד.

צחי הנגבי: ברור.

יואב בן צור: זה ברור.

דוד ביטן: אתה מבקש להקדים את הדיון.

דוד ביטן: יש מישהו שרוצה להתייחס?

דוד ביטן: בבקשה.

דוד ביטן: מה ביחס ליושב-ראש הוועדה?

צחי הנגבי: זה מסוכם כבר עם האופוזיציה, חבל לבזבז זמן.

צחי הנגבי: עשינו דיון משותף.

צחי הנגבי: קבענו דיון בין שעתיים לשעתיים וחצי עם מרב מיכאלי.

איילת נחמיאס ורבין: מתי סוכמה הקדמת הדיון?

אלעזר שטרן: אני לא יודע מה סוכם.

אלעזר שטרן: אני רוצה להגיד על זה משהו.

צחי הנגבי: הלכנו לקראתכם בהרבה דברים.

<קריאות: - - -

סופה לנדבר: אני לא שמעתי מה שאמרת.

אלעזר שטרן: אני רוצה להגיד על זה משהו.

דוד ביטן: אתה תגיב, אתן לך, תן ליושב-ראש הוועדה לדבר.

דוד ביטן: כן, בבקשה.

צחי הנגבי: הבוקר ישבנו עם מרב מיכאלי בוועדת ההסכמות אצל יושב-ראש הכנסת, סוכם על מתווה הדיון, שעתיים עד שעתיים וחצי תלוי כמה הסתייגויות יועלו.

דוד ביטן: יש 580 הסתייגויות.

צחי הנגבי: כן, אבל לא כולם יועלו.

דוד ביטן: לזה התייחסתם?

צחי הנגבי: כן, ודאי.

צחי הנגבי: אז זה מתווה הדיון.

צחי הנגבי: בתמורה לזה הורדנו חלק גדול מההצעות של הממשלה, ואני חושב שאפשר לדבר על זה.

צחי הנגבי: אבל רק שתדעו שהאופוזיציה והקואליציה בעניין הזה תיאמו.

איילת נחמיאס ורבין: אני בודקת את זה, בסדר?

אלעזר שטרן: גם אני.

אלעזר שטרן: אבל אני רוצה לדבר על זה.

אלעזר שטרן: אז מדברים או שבודקים?

דוד ביטן: דבר.

דוד ביטן: מה הקשר?

צחי הנגבי: אין בעיה גם לבוא להצבעה.

דוד ביטן: העניין הוא זה לא רק ההצבעה.

אלעזר שטרן: אני יודע.

איילת נחמיאס ורבין: תן לי התייעצות סיעתית.

דוד ביטן: מה את רוצה?

ישראל אייכלר: התייעצות סיעתית.

דוד ביטן: בסדר, בינתיים שיתייחס לזה, אין בעיה.

ישראל אייכלר: לא, מה פתאום, תעשה התייעצות סיעתית.

איילת נחמיאס ורבין: - - -

דוד ביטן: אני לא עושה הצבעה.

דוד ביטן: לא רוצה להפסיק.

דוד ביטן: רבותי, יש לנו טלוויזיה, אני לא יכול להפסיק את הדיון.

דוד ביטן: תמשיכי.

דוד ביטן: נעבור לנושא של המתמחים לחברי כנסת.

דוד ביטן: דברי.

איילת נחמיאס ורבין: נו, באמת, אבל אמרת שאתה לא מעלה את הנושא הזה.

דוד ביטן: על מתמחים אין ויכוח, על מתנדבים יש.

איילת נחמיאס ורבין: אז על מתנדבים אתה לא מעלה.

דוד ביטן: לא מעלה.

אלעזר שטרן: אבל בוא נדבר על זה.

דוד ביטן: אבל היא רוצה התייעצות רגע, אז אני חייב לתת לה התייעצות, מה אני אעשה.

יואב בן צור: איילת, נו, מה?

יואב בן צור: את לא מאמינה ליושב-ראש הוועדה שאומר לך שהוא דיבר עם מרב?

יואב בן צור: את לא מאמינה שהוא סיכם עם מרב את הנושא?

איילת נחמיאס ורבין: חס וחלילה, אבל מותר לי לבדוק עם יושבת-ראש הסיעה שלי את מה שסוכם כשקיבלתי הנחיות אחרות?

איילת נחמיאס ורבין: מה הבעיה?

אורן אסף חזן: חייגי אליה רגע, נו, מה הבעיה?

איילת נחמיאס ורבין: תודה רבה, חזן, אני לא יודעת את זה בלעדיך.

איילת נחמיאס ורבין: נו, באמת, די כבר, ממנו אני מקבלת הוראות.

איילת נחמיאס ורבין: מספיק, ממש מספיק.

אורן אסף חזן: ביטן, אני צריך ללכת.

דוד ביטן: אבל מה אני אעשה, היא רוצה התייעצות.

אורן אסף חזן: תתחיל הצבעה.

דוד ביטן: אני לא יכול.

אורן אסף חזן: אז אני הולך.

צחי הנגבי: אורן, היא ביקשה שתי דקות.

דוד ביטן: אנצל את הזמן על מנת להקריא בנושא של מיזוג תקציבים את הסעיף שלא הקראנו קודם.

<ארבל אסטרחן: זה ארוך.

דוד ביטן: תתחילי.

דוד ביטן: אם היא תגיע נפסיק.

<ארבל אסטרחן: אושרה כאן הצעת החוק לקריאה ראשונה שאתה יכול לאפשר את הנושא של איחוד התקציבים.

<ארבל אסטרחן: אבל כמו שאמרתי קודם, לצד תיקון החוק יהיה צורך לתקן את החלטת שכר חברי הכנסת, הענקות ותשלומים ולקבוע את הפרטים המדויקים.

<ארבל אסטרחן: אז אפשר להתחיל לעבור על העניין הזה שגם מונח בפניכם.

<ארבל אסטרחן: האישור הסופי של זה יהיה אחרי שיאושר החוק.

דוד ביטן: בסדר?

דוד ביטן: ביררת?

איילת נחמיאס ורבין: אני הולכת לברר.

צחי הנגבי: אבל אי-אפשר, ביקשת שתי דקות, כולנו מתעכבים עם שתי הדקות האלה.

איילת נחמיאס ורבין: ניסיתי, ממשיכים לדבר, ארבל ממשיכה לדבר.

צחי הנגבי: אז לא הצלחת.

דוד ביטן: אני עושה את זה רק בגלל שיש טלוויזיה, אני לא יכול להפסיק את הדיון.

איילת נחמיאס ורבין: אני לא הפסקתי את הדיון.

צחי הנגבי: אני מציע שנעבור להצבעה.

צחי הנגבי: היא לא הצליחה לברר, לא הצליחה.

דוד ביטן: היא ביקשה התייעצות סיעתית של שתי דקות, נתנו לה.

אורן אסף חזן: עברו ארבע, תסתכל, בדיוק.

דוד ביטן: בבקשה, שטרן, רצית להתייחס או שאני מעלה את זה להצבעה.

אלעזר שטרן: מדברים על זה?

יואב בן צור: לא מדברים, אף אחד לא מדבר, רק אתה רוצה לדבר?

אורן אסף חזן: רק אתה מדבר.

אלעזר שטרן: נכון.

יואב בן צור: מעלים להצבעה, מה אתה עכשיו?

אלעזר שטרן: בסדר, מה אנחנו פה?

אלעזר שטרן: מכונות הצבעה?

אורן אסף חזן: אלי, דבר.

יואב בן צור: דבר היום במליאה.

יואב בן צור: דיברת בוועדת החוץ והביטחון חמש שעות.

יואב בן צור: מה אתה רוצה?

אלעזר שטרן: אז יש לי הפתעות בשבילך, בן צור, איילת שקד אומרת שדיברו על זה, שנה שלמה.

יואב בן צור: בסדר.

אלעזר שטרן: אז מה אתה רוצה עכשיו?

יואב בן צור: כי החוק קיים, אתה מדבר רק על - - -

צחי הנגבי: אדוני היו"ר, אני מבקש, גם אורן, גם טלי וגם אני צריכים לצאת לנשיאות, אם אפשר לקיים הצבעה על זה?

דוד ביטן: הבנתי.

דוד ביטן: אני לא יכול לקיים הצבעה אם מישהו מבקש להתייחס לנושא.

אורן אסף חזן: אז תן לו שידבר.

ישראל אייכלר: תן לו חצי דקה.

דוד ביטן: חבר הכנסת שטרן, אנשים הגיעו להצבעה.

דוד ביטן: אני מבקש ממך תתייחס לא לגופו של החוק אלא לבקשה להקדמת הדיון בו, על זה אני מדבר.

אלעזר שטרן: ברור.

אלעזר שטרן: אדוני היושב-ראש, מה חשבת?

דוד ביטן: אני רק מעיר לך הערה.

אלעזר שטרן: זה בן צור.

אלעזר שטרן: אתה יושב-ראש, אתה לא עוד אחד סתם בוועדה.

אלעזר שטרן: אנחנו מכירים, חשבת?

אלעזר שטרן: לזה בדיוק רציתי להתייחס.

יואב בן צור: אתה אלוף, אה, אלוף בלמשוך את הזמן.

דוד ביטן: אל תפריע לו.

אלעזר שטרן: צחי מבקש ללכת, ואני לא אמנע בעדו מללכת לנשיאות הכנסת, אני לא מבין אתכם.

אלעזר שטרן: יש לי דבר יותר חשוב מנשיאות הכנסת, מנחה בשתיים-עשרה וחצי, אז מה אתם - - -

אורן אסף חזן: דבר כבר.

אלעזר שטרן: רציתי לומר שכל התהליך הזה בעיני תהליך בזוי, אין לי מילה אחרת.

אלעזר שטרן: זו ועדה שעל כל אות שלה, על כל אות שלה, ואני לא צוחק, גם המשמעויות שכאן, ישבו כמעט שנה, לא רוצה להגיד כמה חברי כנסת וכמה אנשים שמעו.

אלעזר שטרן: השינויים שנעשים כאן זה לא שינוי של רבע אות.

דוד ביטן: זו זכותה של הכנסת ושל הממשלה.

אלעזר שטרן: ברור.

אלעזר שטרן: סליחה, הכול זכותה.

דוד ביטן: נכון.

דוד ביטן: וגם אתם עשיתם שינויים כשהייתם בממשלה.

אלעזר שטרן: אבל מה שאמרתי לך זה שלא עשינו את זה בשנייה, זה בדיוק מה שרציתי להגיד לך.

דוד ביטן: למה בשנייה?

אלעזר שטרן: בחוק הזה המרחק בין קריאה ראשונה לבין סיכום החוק בקריאה שנייה ושלישית, לא עשינו דברים כאלה, בוודאי שלא בנושאים כאלה.

אלעזר שטרן: גם אותם שלושה חוקים שמדברים עליהם: משאל העם ושוויון בנטל, הם לא נעשו בדרך הזו.

אלעזר שטרן: רציתי לומר שאם קודם דובר פה על זה שכל עם ישראל רואה אותנו ואנחנו מתבזים בזה שמדברים על השכר, אנחנו מתבזים לא פחות כשכל עם ישראל יודע שהבקשה שלך, אדוני היושב-ראש - - -

דוד ביטן: היא לא שלי, היא של משרד הביטחון.

אלעזר שטרן: של ועדת החוץ והביטחון.

דוד ביטן: ועדת החוץ והביטחון, אבל מטעם המדינה.

אלעזר שטרן: חס וחלילה, משרד הביטחון.

דוד ביטן: זאת לא בקשה שלי.

אלעזר שטרן: לא משנה של מי היא.

אלעזר שטרן: הבקשה הפוליטית אצלך.

דוד ביטן: גם של המשרד, מה זאת אומרת?

אלעזר שטרן: הבקשה הפוליטית הזאת לנסות - - -

דוד ביטן: אני עוצר אותך, תסלח לי.

אלעזר שטרן: בבקשה.

דוד ביטן: הבקשה נעשית מטעם המשרד, משרדי הממשלה והיושב-ראש רק טיפל בעניין הזה, אבל הבקשה - - -

צחי הנגבי: אני רק חותמת גומי.

<ארבל אסטרחן: כן, חותמת גומי.

דוד ביטן: הבקשה להקדמת הדיון באה מטעם המשרד הממשלתי.

דוד ביטן: עכשיו תמשיך.

דוד ביטן: גם אי-אפשר אחרת.

דוד ביטן: אז אם מישהו מתבזה זה המשרד, לא אנחנו.

אלעזר שטרן: תראה, בהפרדת הרשויות במדינת ישראל הרשות המחוקקת היא מעל הרשות המבצעת.

אלעזר שטרן: מה שאתה אומר לי פה, שאנחנו מכפיפים את עצמנו לרשות המבצעת.

<קריאה: זה לא מהיום.

דוד ביטן: לא, בדרך כלל כל הבקשות להקדמת דיון - - -

צחי הנגבי: אדוני היושב-ראש, - - -

דוד ביטן: אבל זה המצב, אני מסביר לו את המצב המשפטי.

צחי הנגבי: תסביר לו אחרי ההצבעה.

אורן אסף חזן: ביטן, אתה יותר מדי משתף פעולה עם השמאלנים.

אלעזר שטרן: ביטן, תגיד לי, אני רוצה לסיים – יותר זמן ממה שהם מבלבלים לך בשכל באוזן שמאל שלך.

אלעזר שטרן: אם הייתי מדבר פה רבע שעה שאתה דיברת - - -

אורן אסף חזן: לא אמרת שאתה מאחר למנחה?

אלעזר שטרן: אם הייתי פה מדבר רבע ממה שאתה דיברת כבר היינו אחרי זה.

אלעזר שטרן: מה שאני רוצה לומר כאן, שאני חושב שאנחנו מבזים את עצמנו ומבזים את הכנסת בזה שאנחנו מבקשים לעשות דיון כל כך משמעותי בתוך פחות משבוע.

איילת נחמיאס ורבין: לקצר.

אלעזר שטרן: אנחנו יודעים כמה ימים עבדנו כולנו עם השפעות כל כך משמעותיות על החברה בישראל.

אלעזר שטרן: תודה.

דוד ביטן: צחי.

צחי הנגבי: משפט.

צחי הנגבי: בהקשר הזה, הזמנו לוועדת החוץ והביטחון את כל 120 חברי הכנסת באופן חריג וקבענו דיון של לדעתי עשר שעות.

אלעזר שטרן: צחי, כמה שעות היית בדיון?

איילת נחמיאס ורבין: באמת?

איילת נחמיאס ורבין: רגע - - -

אלעזר שטרן: הלכת מהדיון, אל תתחיל עם זה.

אלעזר שטרן: אתה רוב הדיון - - -

יואב בן צור: בארבע כבר לא היה לכם מה להגיד יותר.

איילת נחמיאס ורבין: צחי, אבל היה לך חשוב שזה יתחיל.

צחי הנגבי: תסלח לי, אדוני היושב-ראש, עשינו את הישיבה מאחת-עשרה עד - - -

יואב בן צור: ארבע.

צחי הנגבי: לא.

צחי הנגבי: קבענו מאחת-עשרה, יצאנו בתשע.

אורן אסף חזן: עד תשע בלילה.

צחי הנגבי: אנשים היו עייפים, עשינו את הישיבה מאחת-עשרה בבוקר עד תשע בלילה.

ישראל אייכלר: עד עשר.

אורן אסף חזן: ואז הצבעות.

צחי הנגבי: מתוך 59 חברי האופוזיציה כמה טרחו להגיע לדיון?

צחי הנגבי: 59 חברים הזמנו.

אלעזר שטרן: צחי, מה אתה מתחיל?

אלעזר שטרן: אתה רוצה?

צחי הנגבי: למה אתה מגיב?

אלעזר שטרן: בתור יושב-ראש כמה שעות היית?

צחי הנגבי: דקה לא הייתי.

צחי הנגבי: 59 איש הזמנו.

איילת נחמיאס ורבין: צחי, מה זה קשור?

<קריאות: - - -

צחי הנגבי: אתם חצופים, כי אתם כל הזמן מלאים טענות כרימון, מייללים ומייבבים על כל דבר בלי סיבה.

צחי הנגבי: העובדות לא היו לצדכם.

אלעזר שטרן: עוד לא ראיתי מתעצבן מאז שאני בכנסת.

אלעזר שטרן: אני שמח.

איילת נחמיאס ורבין: לא בלי סיבה.

צחי הנגבי: הזמנו אתכם, עשינו דבר חריג שלא היה מעולם.

צחי הנגבי: אני לא זוכר, אולי יתקנו אותי הוותיקים, שכל חברי הכנסת מוזמנים לדיון של ועדה מכיוון שהנושא הזה היה חשוב.

צחי הנגבי: לא באתם, לא עניין אתכם.

צחי הנגבי: אתם רוצים רק בג"צים.

צחי הנגבי: גם מה שאתם אומר ילך לבג"ץ.

איילת נחמיאס ורבין: זאת הייתה דרישה של האופוזיציה.

איילת נחמיאס ורבין: לא שלא עניין אותנו, צחי, קבעת את זה בצורה שבה היה קשה להגיע, זה הכול.

אלעזר שטרן: לא עניין אותי?

אלעזר שטרן: לא באתי?

צחי הנגבי: אתה מייצג את האופוזיציה, אתה לא רק מייצג את עצמך.

אלעזר שטרן: אמרת שלא באתי.

צחי הנגבי: לא עניין אתכם.

ישראל אייכלר: הוא אמר שרק אתה באת.

צחי הנגבי: אנשים שהיו פה כל הלילה עבדו - - -

יואב בן צור: אבל, אלעזר, בשעה ארבע לא היה לכם מה להגיד.

איילת נחמיאס ורבין: אם היה לכם חשוב - - -

<קריאות: - - -

צחי הנגבי: אדוני היושב-ראש, סגרנו את הדיון בשעה שש - -

דוד ביטן: נכון.

צחי הנגבי: - - לא חיכינו לתשע.

צחי הנגבי: למה?

צחי הנגבי: כי לא היו חברי כנסת.

דוד ביטן: ומה קרה?

יואב בן צור: נכון.

יואב בן צור: לא היה מי שידבר.

צחי הנגבי: זהו.

צחי הנגבי: אז שלא יגידו - - -

איילת נחמיאס ורבין: אל תגיד שזה לא בוצע בצורה הזאת, עשיתם מחטף על מחטף.

דוד ביטן: איילת, את אוהבת להשיב.

דוד ביטן: אני רק רוצה להגיד לך דבר אחד, יש הבדל בין החוק הראשון שיצא, שזה היה שינוי מהותי למה שקורה לבין עכשיו כשמדובר בתיקון חקיקה לחוק קיים.

דוד ביטן: ולכן, המהירות שזה נעשה זאת מהירות סבירה ביותר לתיקון שמתבקש.

דוד ביטן: מי בעד הבקשה להקדמת הדיון לפני קריאה שנייה ושלישית?

דוד ביטן: מי נגד?

דוד ביטן: בעד – 9

דוד ביטן: נמנעים – אין

צחי הנגבי: יש לי שאלה לארבל.

צחי הנגבי: כאמור, בוועדת ההסכמות הוסכם על סדרי דיון בין שעתיים לשעתיים וחצי.

דוד ביטן: מה קורה עם ההצבעות, צחי?

צחי הנגבי: זה דבר שצריך להצביע עליו?

דוד ביטן: יש 580 הסתייגויות.

<ארבל אסטרחן: אם יש על זה הסכמות אז לא.

דוד ביטן: אתה רוצה שנצביע 20 שעות?

צחי הנגבי: הכוונה הייתה שהדיון לא יימשך מעבר לשעתיים עד שעתיים וחצי.

דוד ביטן: כולל ההצבעות?

צחי הנגבי: כולל ההצבעות על כל הסתייגות.

דוד ביטן: זה הסיכום?

צחי הנגבי: לא, הדיון.

דוד ביטן: ומה עם ההצבעות?

סופה לנדבר: יש לנו הסתייגויות, למה אתם צריכים להגביל לנו את הזמן?

דוד ביטן: הישיבה הסתיימה.